ועדת הכלכלה, כנסת 25, פרוטוקול מספר 233, 2023-11-20 00:00

דוד ביטן: בוקר טוב

דוד ביטן:  לפני שאני פותח את הישיבה לפי סדר היום, יש פה משפחות חטופים שרוצים לומר מספר דברים

דוד ביטן:  בבקשה

שיר סיגל: שלום לכולם

שיר סיגל:  תודה שאתה מאפשר לנו לפתוח את הבוקר הנורא הזה, בוקר 45 שאנחנו קמים לזה שההורים שלי עדיין בעזה

שיר סיגל:  קוראים לי שיר, ההורים שלי מכפר עזה, חיים שם למעלה מ-40 שנה

שיר סיגל:  שמרו על המדינה הזאת, כדי שאליכם לא ייכנסו לבתים, כדי שהמחבלים ייכנסו אליהם לבתים ולא יגיעו אליך הביתה

שיר סיגל:  היו החומה האנושית של המדינה הזאת

שיר סיגל:  הופקרו, כמו שכולנו יודעים, ב-7 באוקטובר

שיר סיגל:  עדיין מופקרים בעזה

שיר סיגל:  ואנחנו פה כדי שאף אחד ממי שיושב כאן לא ישכח לשנייה שהמטרה היחידה של מדינת ישראל כרגע היא להחזיר את ההורים שלי ואת שאר החטופים הביתה

שיר סיגל:       אני רוצה לשאול אותך כבוד השר, מתי דיברת לאחרונה עם הבת שלך, ענבר? אני מניחה שהיום בבוקר או אתמול בלילה

שיר סיגל:  אני לא דיברתי עם ההורים שלי 45 יום

שיר סיגל:  אני לא יודעת אם הם פצועים, אם הם חיים ואיפה הם נמצאים

שיר סיגל:  אני מבקשת ממך, וסליחה על הכעס, אבל באמת, אחרי 45 יום כבר אין, אין לי שום אמפתיה או סלחנות

שיר סיגל:  אני רוצה לבקש ממך דבר ראשון שלא תהיה שנייה שאתה לא עוסק בהחזרת החטופים הביתה, כי שום דבר אחר לא מעניין כרגע

שיר סיגל:  אני רוצה שתזכור יום יום שמי שנמצא שם הם כמו הילדים שלך

שיר סיגל:  ואם אתה יודע איפה ענבר עכשיו, אתה צריך לדעת איפה 30 פלוס ילדים נמצאים עכשיו

שיר סיגל:  ולמה הם לא נמצאים בבית

שיר סיגל:       ואני רוצה לבקש ממך דבר נוסף ואחרון

שיר סיגל:  שלחנו אתמול לכל חברי הכנסת הצהרה במייל, שמבקשת את התחייבותכם כנבחרי הציבור, כמי שאני בחרתי בקלפי שייצגו אותי וכמי שההורים שלי עדיין משלמים להם מס הכנסה, למרות שהם בשבי של החמאס

שיר סיגל:  שתאשר שאתה מתחייב בתור נבחר הציבור לעסוק כל שנייה ביום בהחזרת החטופים ולעשות הכול כל רגע כדי שהם יחזרו ולא לנוח עד שהם לא פה

שיר סיגל:  אני מקווה שתחתום לנו עוד היום

יובל ברון: שלום, שמי יובל

יובל ברון:  חמי וחמותי חטופים בעזה

יובל ברון:  היינו פה לפני שבוע, ביום שני, בוועדות האלה ממש

יובל ברון:  נתנו לנו את אותו כבוד של לפתוח את הוועדה, וזה כמובן מוערך

יובל ברון:  אבל מה שאנחנו מרגישים רוב הזמן זה ליטופים וחיבוקים והשתתפות בדאגה ליקירינו

יובל ברון:  וזה לא מספיק, אנחנו צריכים מעשים

יובל ברון:  ורבים מחברי הכנסת ובעלי ההשפעה, כמוכם, שיושבים פה בחדר, אומרים לי 'אין לנו הרבה השפעה על זה, אין לנו מה לעשות'

יובל ברון:  אני מתנצל, אבל זה לא מקובל עליי

יובל ברון:  אתם נבחרי ציבור, אתם אנשים בעמדות מפתח

יובל ברון:  מצטרף לדבריה של שיר, בשביל זה בחרנו בכם, בשביל זה אתם פה

יובל ברון:       לא יכול להיות שחלף שבוע מאז שדיברנו פה, ובכלל שחלפו 45 יום ואנחנו באותו מצב

יובל ברון:  לא יכול להיות שמקיימים דיון, עם כל המכובדים פה, על דואר ישראל, כשיש 236 חטופים בעזה

יובל ברון:  לא יכול להיות

שיר סיגל: אם יורשה לי רק, אני מעבירה אליכם, חברי הכנסת, את ההצהרה ששלחנו לכם במייל

שיר סיגל:  ואני מבקשת שתחזירו לנו תשובה, או שתחתמו על הדף או שתחזירו לנו תשובה במייל שאתם מאשרים

שיר סיגל:  זה המינימום שאפשר לעשות

שיר סיגל:  תודה

שיר סיגל:      נאמר שכבר למעלה מ-40 חברי כנסת חתמו על ההצהרה הזאת, שלחנו אותה אתמול בערב

שיר סיגל:  נשמח שעד היום יהיו לנו 120 חתימות

יובל ברון: נשמח להתייחסותכם בבקשה

דוד ביטן: רגע, היה עוד אחד שרצה לדבר, לא?      

אפרת רייטן: יש להם עוד דיון, הם הלכו לדיון אחר

דוד ביטן: טוב, חמש דקות הפסקה

דוד ביטן:  שלא יהיה מעבר, אם ח"כים רוצים לדבר איתם בנפרד, בבקשה

שיר סיגל: נשמח להתייחסותך כמובן

שיר סיגל:  מה אתה עשית היום בבוקר כדי שההורים שלי יחזרו, כדי שהשכנים שלי יחזרו

שיר סיגל:  כדי שהחברה הכי טובה שלי תחזור

דוד ביטן: הבוקר אני לא הספקתי לעשות שום דבר, אני ישר באתי לפה

דוד ביטן:  אבל שמענו את הדברים ואנחנו נעשה כל מה שאפשר כדי לעזור, אין בעיה

דוד ביטן:  בבקשה, חמש דקות הפסקה

שיר סיגל: תשובה לא מספקת

דוד ביטן: מצטער שזה מיד אחרי מה שמשפחות החטופים אמרו, אבל אנחנו צריכים גם לעשות את העבודה שלנו

דוד ביטן:  נושא הדיון: השפעת מצב הלחימה על הליכים להפרטת דואר ישראל

דוד ביטן:  אני רוצה להדגיש שלא באתי פה לדון בהפרטה, אבל כן באתי לדון בבקשה של דפוס בארי לבצע איזה שהיא דחייה, בגלל המצב שלהם, לאחר שהם הגישו הצעה במכרז

דוד ביטן:  עם זאת, אני ער לבעייתיות בדחייה לאור המצב של הדואר והצורך בהפרטה

דוד ביטן:  לכן צריך לאזן בין האינטרסים השונים, בין הבעיות השונות

דוד ביטן:  ואני מקווה שאנחנו נצליח עד סוף הישיבה להגיע לאיזה שהוא מתווה שגם יעזור לדפוס בארי וגם לא ייצור בעיה עם מה שקורה בדואר

דוד ביטן:       דפוס בארי פה, נכון? אז אני רוצה שאתה תתחיל

דוד ביטן:  תגיד לנו בבקשה מה הבקשה ומה זה

בן סוכמן: קודם כול בוקר טוב

בן סוכמן:  תודה שהזמנתם אותנו

בן סוכמן:  שמי בן סוכמן, אני מנכ"ל דפוס בארי בחמש שנים האחרונות

בן סוכמן:  חבר בארי, דור שלישי

בן סוכמן:  אני ב-7 באוקטובר הייתי עם משפחתי בממ"ד במשך כל שעות היום

בן סוכמן:  רבים מחבריי, כפי שאתם יודעים, נרצחו, למעלה מ-85

בן סוכמן:  יש לנו למעלה מ-25 פצועים

בן סוכמן:  הבחור שישב כאן לפני רגע והציג את הפוסטר של כרמל גת, היא נחטפה בבארי

בן סוכמן:  אמא שלה, כנרת, הייתה המורה שלי

בן סוכמן:  גם היא נרצחה בבארי

בן סוכמן:  חורבן מושלם

בן סוכמן:  אמא שלי נרצחה

בן סוכמן:       קיבוץ בארי, כמו שאתם יודעים, לא חזר לנקודה

בן סוכמן:  לשמחתי, אזרנו אומץ וכוח והצלחנו לחזור אחרי זמן מאוד מאוד קצר לעבודה במפעל

בן סוכמן:  דפוס בארי, מי שלא מכיר, זו החברה הגדולה ביותר בעוטף עזה

בן סוכמן:  זו חברה שמעסיקה למעלה מ-400 עובדים

בן סוכמן:  150 מהם חברי הקיבוץ ו-250 מכל יישובי העוטף

בן סוכמן:  ולשמחתי, בזכות הכוח של הקהילה ובזכות החשיבות של דפוס בארי הצלחנו לבצע את המהלך שבו חזרנו לנקודה, השתלטנו על השטח מחדש ואנחנו עובדים מאז

בן סוכמן:  למעלה מ-150 איש מגיעים כל יום באוטובוס ממוגן, מלווים בחיילים לבארי ומדפיסים מעטפות

בן סוכמן:       החשיבות של דפוס בארי גם לדואר ישראל היא עצומה

בן סוכמן:  דפוס בארי הוא מרכיב מרכזי בשוק הדואר בארץ, ב-70 שנה האחרונות

בן סוכמן:  החבר'ה מהדואר שאני מאוד מאוד מעריך אותם, והם גם באו לבקר אותי בשבעה, מכירים את המשמעות של הפעילות שלנו

בן סוכמן:  המתחרה שלי כאן, נתי, גם הוא מסייע לנו מאוד מאז האירוע, כדי להמשיך לעבוד ולגבות אותנו

בן סוכמן:  ומהבחינה הזאת הפירגון אלינו הוא עצום

בן סוכמן:       לצד החורבן הזה, לצד החורבן שאנחנו חווים אני רוצה רגע להתחבר לאמירה של החבר'ה עם החטופים, על החיבוקים, על ההשתתפות ועל המעשים

בן סוכמן:  דפוס בארי לפני ה-6 באוקטובר הגיש הצעה להיות שותף בהפרטה של הדואר, לפני האירועים

בן סוכמן:  חשבנו שזה יכול להיות מתאים לפעילות שלנו

בן סוכמן:  ראינו בזה כיוון התפתחות עתידי אפשרי

בן סוכמן:  לא היינו בטוחים שזה יקרה או שזה לא יקרה, אני גם לא בטוח היום

בן סוכמן:  אני אגיד לכם מה אני כן בטוח

בן סוכמן:  אני בטוח שיש בידיים שלנו פה אפשרות לעשות דברים גדולים בעתיד

בן סוכמן:  וכשאנחנו מדברים על מעשים ולא על חיבוקים – על זה אני מדבר

בן סוכמן:       בואו נדמה לעצמנו עכשיו חזון שבו בנגב המערבי יושב לו מטה הבנק החברתי, יושב לו מטה הדואר ומשם הוא מתופעל ומנוהל

בן סוכמן:  יכול להיות שאני הוזה, יכול להיות שאני חולם, אבל יכול להיות שלא

בן סוכמן:  יכול להיות שלא

בן סוכמן:  יכול להיות שזה אפשרי

בן סוכמן:  הכאוס שבו אנחנו נמצאים כרגע לא מאפשר לנו להיות חלק מהתהליך בשלב הזה

בן סוכמן:  אנשי האוצר, שבאמת מנסים לתמוך ולעזור, מנסים לייצר קונסטרוקציות שבהן תהיה דחייה של חודש, חודשיים

בן סוכמן:  מנסים לייצר מבנים שבהם ייכנסו נציגים שלנו ויתחילו את התהליך

בן סוכמן:  אבל צריך בסוף להגיד דבר אחד: אם התהליך יתחיל עכשיו בלעדינו, הסיכוי שלנו לזכות קטן

בן סוכמן:  בוודאות

בן סוכמן:  יכול להיות שהוא קטן באחוז, יכול להיות שהוא קטן ב-30%

בן סוכמן:  הסיכוי שלנו לזכות אם התהליך יתחיל עכשיו קטן דרמטית

בן סוכמן:  ולכן בעיניי צו השעה להמתין חצי שנה עם ההפרטה

בן סוכמן:  תהליך שנמשך 15 שנה, אולי פה אנשים יודעים, אולי יותר מזה

בן סוכמן:  אנשים מצוינים בדואר מישאל, דוד, הרימו את הדואר מאיפה שהוא היה למקום הרבה יותר טוב היום

בן סוכמן:  והם ימשיכו לעשות את זה, אני בטוח

בן סוכמן:  ונדחה את זה בחצי שנה וניתן לבארי את ההזדמנות להיות חלק מהתהליך הזה

בן סוכמן:  תודה

דוד ביטן: לפני זה, הייעוץ המשפטי

דוד ביטן:  תן לנו רגע "בריף" על העניין הזה

דוד ביטן:  מה לגבי האפשרות לדחות מועדים?     

איתי עצמון: להבנתי אין קושי משפטי בדחייה

איתי עצמון:  כלומר, אין מניעה משפטית לדחות

איתי עצמון:  אני גם אוסיף שכמו שכולם יודעים, הממשלה יוזמת לאחרונה הרבה דברי חקיקה שעניינם דחיית מועדים, דחיית תקופות, לאור המצב

איתי עצמון:  אני חושב שלו תשמע דעתי, אני חושב שיש הצדקה לפחות לשקול דחייה משמעותית בהליך הזה

איתי עצמון:  זו דעתי

איתי עצמון:  כמובן שזו גם שאלה כלכלית

איתי עצמון:  אני אומר, בהיבט המשפטי

דוד ביטן: כן, בהיבט המשפטי אין שום בעיה

איתי עצמון: לדעתי לא

יבגני סובה: אפשר לקבל קצת פרטים טכניים? אני פשוט פספסתי את ההתחלה, אבל הבנתי מחבריי שלא הוסבר פה, סליחה, אתה יכול להסביר לנו טכניקה? כאילו, מה יקרה בעוד כמה חודשים? מבחינת ההתארגנות שלו

דוד ביטן: רגע, אני נתתי לך רשות דיבור? לא הבנתי

יבגני סובה: לא, אני רק שאלתי שאלה טכנית

דוד ביטן: אז רק רגע, נו מה יש?      

יבגני סובה: זה לא נאמר

דוד ביטן: כולם רוצים לדבר

יבגני סובה: לא, אין לי בעיה

יבגני סובה:  אני שאלתי, להבין את התמונה, שישלים את דבריו מבחינה טכנית, הבחור מבארי, בן

יבגני סובה:  בבקשה רק תשלים לנו תמונה טכנית, מה יקרה בעוד כמה חודשים, שאתה אמרת

יבגני סובה:  אם אנחנו מתחשבים בך, תן לנו תמונה מה יהיה בעוד כמה חודשים?     

בן סוכמן: בעוד כמה חודשים קיבוץ בארי יעמוד על הרגליים שלו

בן סוכמן:  דפוס בארי יעמוד על הרגליים שלו

בן סוכמן:  סמנכ"ל הכספים שלי שנרצח, יהיה מישהו אחר שיחליף אותו

בן סוכמן:  יהיה לי עם מי לעבוד, יהיה לי עם מי לתכנן קדימה

בן סוכמן:  יהיה לי זמן לייצר שותפויות אסטרטגיות, יהיה לי זמן להתעסק בדברים שאינם שיקום פיזי ומנטלי

דוד ביטן: אני מבין שאתם מתכוונים ללכת עם המכרז עד הסוף, נכון?     

בן סוכמן: אני אמרתי שלפני ה-7 באוקטובר התכוונו להתמודד במכרז הזה

בן סוכמן:  אני חושב שגם אחרי ה-7 באוקטובר יש סיכוי יותר מסביר שאנחנו נתמודד במכרז הזה

בן סוכמן:  לא רק, בעיניי יש כרגע אינטרס, אינטרס לאומי

בן סוכמן:  אני חושב שצו האינטרסים, צו האינטרסים שצריך לצאת צריך לתת עדיפות לדפוס בארי ולעוטף עזה

דוד ביטן: טוב, תודה

דוד ביטן:  לפני שאני עובר, רשות התחרות פה, נכון? אז בסוף אני ארצה שתתייחסי לעניין הזה גם

דוד ביטן:  טוב, אז שרים, בבקשה

דוד אמסלם: קודם כל בוקר טוב לכולם

דוד אמסלם:  כמובן, הבחור מבארי, בן

דוד אמסלם:  כמובן אנחנו מחזקים את ידכם

דוד אמסלם:  קבל את תנחומיי ואת תנחומי עם ישראל את ידי כל המשפחות השכולות

דוד אמסלם:  וגם לגבי הנושא הקודם שעלה כאן, בוודאי שזו מחויבות בסיסית ראשונית של מדינת ישראל

דוד אמסלם:  דרך אגב, בזה אנחנו עוסקים בקבינט כמעט כל יום וכל היום

דוד אמסלם:       עכשיו אני רוצה להיכנס לתמונה ולהסביר כרגע מה קרה כאן

דוד אמסלם:  אתן קצת היסטוריה ואחרי זה אני אכנס

דוד אמסלם:  כשאני הייתי הממונה על רשות החברות בקדנציה הקודמת אני הבאתי את הדואר לוועדת שרים לענייני הפרטה וקיבלנו החלטה להפריט את הדואר ב-40%

דוד אמסלם:  מדוע? דואר ישראל בהגדרה זה שירות שהוא בעצם לא כלכלי

דוד אמסלם:  ולכן הדואר מפסיד כסף

דוד אמסלם:  דרך אגב, זה שירות שמדינת ישראל מחויבת לתת אותו בלי קשר כמה הוא עולה

דוד אמסלם:  תחבורה ציבורית זה עסק, בהגדרה, שהוא מפסיד בכל המדינות בעולם

דוד אמסלם:  אבל יש תחבורה

דוד אמסלם:  מערכת הבריאות עולה לנו הרבה מאוד כסף

דוד אמסלם:  לא מכניסה כסף

דוד אמסלם:  אבל חובתה של הממשלה והממשלות בעבר לתת שירותים לאזרחי מדינת ישראל

דוד אמסלם:       אנחנו אז הבנו שאנחנו רוצים להכניס לדואר, הרעיון שרצינו להכניס לדואר אז זה להכניס חשיבה קצת יותר כלכלית

דוד אמסלם:  להכניס משקיע זר ולשנות קצת את האטמוספירה בדואר

דוד אמסלם:  למה לא הלכנו על מאה אחוז? בגלל שאני יודע שכשיהיה מאה אחוז אז לא יהיה דואר

דוד אמסלם:  מה שיהיה רווחי הדואר ישווק אותו, אם זה חבילות

דוד אמסלם:  אבל דואר במטולה כנראה לא יגיע

דוד אמסלם:  גם היום הוא לא מגיע

דוד אמסלם:  וזאת בעצם הייתה החשיבה שלי אז

דוד אמסלם:  וככה חשבנו להפריט את הנושא הזה באופן מדורג, על מנת לעקוב ולראות שהשירות באמת מתקיים

דוד אמסלם:  בא שר אחר, החליף אותי

דוד אמסלם:  דרך אגב, העברנו את זה בוועדת שרים לענייני הפרטה

דוד אמסלם:  פרסמנו את המכרז

דוד אמסלם:  היו חמישה, שישה מציעים

דוד אמסלם:  שמונה, סליחה

דוד אמסלם:  רשות החברות אז דירגה אותם והיו לנו ארבעה בעלי הצעות רציניות מאוד

דוד אמסלם:  בא השר הבא, וזה לגיטימי מבחינתו, חשב שהוא חכם, וביטל את זה

דוד אמסלם:  וזה יצא להפרטה של מאה אחוז

דוד אמסלם:  דרך אגב, ברגע שאתה מפריט במאה אחוז הסוסים ברחו מהאורווה

דוד אמסלם:  אותם להחזיר אתה לא יכול

דוד אמסלם:  לדוגמה, את בזק, אני לא אלאה אתכם מה קרה לנו עם בזק

דוד אמסלם:  ומה קרה לנו עם שוק בכלל התקשורת כשלעצמו

דוד אמסלם:  ולכן משם גם למדנו את הלקחים

דוד אמסלם:       אבל הוא סוברני לקבל את ההחלטה, החליף יושב ראש, החליף מנכ"ל והכול בסדר

דוד אמסלם:  הוא סוברני והכול בסדר

דוד אמסלם:  זאת הסמכות שלו

דוד אמסלם:  לא מתווכח איתו כרגע אם זה נכון או לא נכון

דוד אמסלם:  כשאני נכנסתי לרשות החברות כבר היינו באמצע הליך

דוד אמסלם:  אני, דרך אגב, נכנסתי לממשלה כמה חודשים אחרי, אתם זוכרים את הסיפור

דוד אמסלם:  והיה שר תקשורת כבר כמה חודשים

דוד אמסלם:  ובעצם הודיעו לי שהדואר נכנס להפרטה של מאה אחוז

דוד אמסלם:  דרך אגב, אני רוצה לומר למנהלת רשות החברות שמזמינים אותך לישיבה בכנסת, על פי תקנון הכנסת, את חייבת להודיע לשר שלך

דוד אמסלם:  את זה גם לא עשית

דוד אמסלם:  אני במקרה שמעתי על הדיון, באתי

דוד אמסלם:  דרך אגב, זה לא רק בזה, זה עוד בדברים אחרים

דוד אמסלם:  אני באופן מעשי לא מנהל את רשות החברות, אין לי אחריות שם על שום נושא

דוד אמסלם:  מנהלת החברות עושה בחברות כרצונה בכל נושא ונושא

דוד אמסלם:  אפילו אני לא מודע להם

דוד אמסלם:       אני ממה שקרה כאן, שנפתחה המלחמה, אני התקשרתי למנהלת רשות החברות

דוד אמסלם:  וזאת בעקבות הפנייה שאתם, קיבלתי מכם

דוד אמסלם:  אני ביקשתי להאט את הקצב, דרך אגב, יש לי כאן סטנוגרמה של השיחה

דוד אמסלם:  למה היא תגיד עוד מעט זה לא מדויק

דוד אמסלם:  ואני ביקשתי להאט את הקצב

דוד אמסלם:  מדוע? שתי סיבות: אחת, יש לנו חובה מוסרית למה שקרה בדרום ובוודאי לדפוס בארי

דוד אמסלם:  זה בכלל לא חשוב, דרך אגב, אם אתם יכולים להיות או לא

דוד אמסלם:  אבל עצם העניין שאתם בתוך המשחק מדינת ישראל צריכה לעשות הולד קטן ולתת לכם להתארגן

דוד אמסלם:  ואם תחליטו שאתם רוצים כן להיכנס או כן לערער צריך לתת את הזמן

דוד אמסלם:       דבר שני, ברור לכם לחלוטין שאם יש חצי מיליון איש במילואים, אז בוודאי זה משפיע על כל החברות ועל כל מיני אנשים, שבעצם אמורים להשתתף בעניין או לפחות יש להם חשיבה

דוד אמסלם:       דבר שלישי, בכלל האטמוספירה המשקית לא מתאימה לעניין הזה כרגע

דוד אמסלם:  בכל פרמטר צריך להאט טיפה

דוד אמסלם:  מנהלת החברות אומרת לי תביא את זה לוועדת שרים לענייני הפרטה שאני יושב הראש שלה

דוד אמסלם:  בקשה פשוטה

דוד אמסלם:  דרך אגב, שכל שר מבקש ובצד השני אומר לו 'אמן'

דוד אמסלם:  כן

דוד אמסלם:  לכן, דרך אגב, היא אמרה, אני מצטט: "דפוס בארי לאור השיקולים, לא בטוח שיקבלו את האישור להמשיך בתוך התהליך"

דוד אמסלם:  ולכן, דרך אגב, אני הנחיתי אותה בשני דברים במלחמה: לרשות החברות יש שני תפקידים

דוד אמסלם:  במלחמה הוא תפקיד מרכזי אחד, אחד זה לדאוג לרצף התפעולי שימשיכו לקבל שירות

דוד אמסלם:       דרך אגב, אני רוצה להדגיש, רשות החברות לא מנהלת את החברות

דוד אמסלם:  יש לכל חברה את השר שלה

דוד אמסלם:  והוא אחראי בתחום האנרגיה, הוא אחראי על הנושאים שלו

דוד אמסלם:  אחרת מה היינו צריכים את השרים? שמים את מנהלת רשות החברות שתנהל את כל החברות, הכול בסדר

דוד אמסלם:  דרך אגב, זו המחלוקת שלי איתה

דוד אמסלם:  היא כופרת בעיקר

דוד אמסלם:  היא חושבת שהיא מנהלת גם את החברות הלכה למעשה

דוד אמסלם:       לכן אני ביקשתי בתקופת המלחמה בעיקר לשים את הכול בצד

דוד אמסלם:  קראתי לה ולאנשיה

דוד אמסלם:  זו פעם ראשונה שהיא הסכימה להביא את אנשיה, דרך אגב

דוד אמסלם:  עד עכשיו אסור לי להיפגש עם שום עובד ברשות החברות

דוד אמסלם:  אני כשר הממונה

דוד אמסלם:  לא לקבל גם שום התחייבות

דוד אמסלם:  דרך אגב, ביקשתי לקבל את כל ההתקשרויות של רשות החברות, חצי שנה

דוד אמסלם:  עד היום אני לא מקבל

דוד אמסלם:  למה? כי היא חושבת שאני לא, אסור לי לקבל

דוד אמסלם:  אפילו את רשימת העובדים אני לא יודע

דוד אמסלם:  אני אפילו לא יודע מי חותם לה על כרטיס הנוכחות שלה כשהיא באה לעבודה

דוד אמסלם:  אין לי מושג בכלל

דוד אמסלם:  הפקרות מוחלטת, רבותיי

דוד אמסלם:  הפקרות מוחלטת

דוד אמסלם:  אני כותב לנציב שירות המדינה שאני לא יכול לקחת בתנאים האלה אחריות, כשר, על רשות החברות

דוד אמסלם:       ובואו אני אגיד לכם מה קרה כשנכנסנו למלחמה, באמת לא ידעתי

דוד אמסלם:  התחלתי לפגוש חברה חברה על מנת ללמוד מה היא עושה

דוד אמסלם:  דרך אגב, דבר כזה לא היה מעולם ברשות החברות, שערורייה ממדרגה ראשונה

דוד אמסלם:  ואז אני ביקשתי ממנה למנות דירקטורים בעת הזו, בכל החברות, על מנת לחזק את הדרג הניהולי בחברות

דוד אמסלם:  לא חשוב לי

דוד אמסלם:  אמרתי לה לא משנה מה, נגמר הכול

דוד אמסלם:  כל הדירקטורים מי שיהיה שימו, תחזקו את ההנהלה

דוד אמסלם:  זה הדבר היחיד שאתם יכולים לעשות עכשיו, ובוודאי הדבר המרכזי

דוד אמסלם:  הכתבה שקיבלתי בעיתון למחרת, שאני במלחמה דואג לשני מינויים בדואר ישראל, פוליטיים

דוד אמסלם:  זה האירוע

דוד אמסלם:  ולכן, דרך אגב, באנו לדיון הזה

דוד אמסלם:  אני מניח שאתה התקשרת ליושב הראש

דוד אמסלם:  אני לא ידעתי עליו, דרך אגב

דוד אמסלם:  אבל אני מתאר לכם מציאות של חודש ימים, מה שר במדינת ישראל עובר מול פקידה שחושבת שהיא גם ראש הממשלה וגם סגן ראש הממשלה, גם השר וגם המנכ"ל

דוד אמסלם:       אז לכן אני תומך במה, לא תומך, אני מזדהה עם כל מה שאמרת בדפוס, לגבי דפוס בארי

דוד אמסלם:  אני חושב שזה לא נכון לא עסקית

דוד אמסלם:  זה לא האטמוספירה העסקית

דוד אמסלם:  בוודאי זה לא מה שאנחנו צריכים לשדר עכשיו לעם ישראל

דוד אמסלם:  אנחנו, בוודאי לא ברמה המוסרית, כי בוודאי צריך לסייע לכם בכל דבר ועניין, על מנת שתוכלו להשתתף במסגרת הזאת, במידה ואתם עונים על קריטריונים של רשות התחרות

דוד אמסלם:  ואני לא רואה סתירה בעניין באופן בסיסי

דוד אמסלם:  כן? בוודאי לא בנקים שאמורים לקנות את הדואר

דוד אמסלם:  בזה אני רואה סתירה

דוד אמסלם:  אבל בוודאי ובוודאי בן אדם שיכול לתת את כל שרשרת הערך ובתחומים מסוימים, אז בוודאי ובוודאי

דוד אמסלם:       אני גם דיברתי עם גל הרשקוביץ אז בזמנו, אני לא שקט לגבי השירות עצמו, בשום מקרה

דוד אמסלם:  אני אומר ותרשמו בפניכם, מהרגע שדואר ישראל מופרט, תזכרו את המשפט שאמרתי

דוד אמסלם:  דואר לא יהיה בפריפריה

דוד אמסלם:  לא יגיע

דוד אמסלם:  תזכרו את מה שאמרתי

יבגני סובה: גם היום אין

דוד אמסלם: לא משנה

דוד אמסלם:  אבל אז יהיה יותר גרוע

יבגני סובה: גם לא במישור החוף

דוד אמסלם: רק שנייה

דוד אמסלם:  אז יהיה יותר גרוע

אלון שוסטר: יש

אלון שוסטר:  וצריך להקפיד גם אחרי הפרטה

דוד אמסלם: אני אסביר גם מדוע לא יהיה

דוד אמסלם:  בגלל שברגע, דרך אגב, זה מה שקרה לי

דוד אמסלם:  אני אתן לכם דוגמה

דוד אמסלם:  כשהפרטנו, בוא אני אספר לך, שוסטר

דוד אמסלם:  אני נדרשתי לעניין בחברת הוט

דוד אמסלם:  חברת הוט, חברה שזכתה במכרז מדינת ישראל והתחייבה על פי זה לתת פריסה ארצית לכולם

דוד אמסלם:  אני מוצא את עצמי כשר התקשורת, אחרי 25 שנה שהיא כבר נמצאת בזיכיון, לא פרסה בערך ב-30%

דוד אמסלם:  איפה לא פרסה? אני אספר לך, כל הערבה, כל יהודה ושומרון, כל הצפון, בעיקר ביישובים

דוד אמסלם:  ולמה היא לא פרסה? בגלל שזה לא כלכלי לה

דוד אמסלם:  להביא היום כבל לאיזה קיבוץ בערבה לא שווה

דוד אמסלם:  אבל כתוב

דוד אמסלם:  אז מה אם כתוב? לכן אני אומר גם פה, דרך אגב, מה שנאלצתי לעשות בסוף זה לוותר להם על האוניברסלי שעלתה 500 מיליון שקלים, זה הרווח שלהם

דוד אמסלם:  וביקשתי מהם להביא את זה באופן קווי לפחות

דוד אמסלם:       אז לכן אני גם אומר כאן, דואר לא יגיע בשיטה שהם רוצים להפריט

דוד אמסלם:  לא יגיע

דוד אמסלם:  אני יודע

דוד אמסלם:  לא למטולה, ובוודאי, מי נדרש היום לדואר? רבותיי, החבר'ה הצעירים היום לא צריכים דואר

דוד אמסלם:  אני מדבר על דואר מכתבים

דוד אמסלם:  חבילות זה חבילות, כל אחד ישלם על החבילה שלו כמה שעולה

דוד אמסלם:  דואר מכתבים לא יגיע למדינת ישראל

דוד אמסלם:  בשלבים, מי שלוקח ביטוח לאומי ואם זה ימשיך ככה, הוא לא יקבל ביטוח לאומי באזורים הנגב והצפון

דוד אמסלם:       אני אספר לכם, שהיה קורונה, אני התקשרתי למנכ"ל הדואר בירוחם, אתם יודעים ב-15 לחודש מקבלים ביטוח לאומי

דוד אמסלם:  כל הפזורה באה לשם

דוד אמסלם:  אישה אחת עם זיכיון, אם יש לה זיכיון, היא לא עובדת דואר

דוד אמסלם:  התמוטטה

דוד אמסלם:  עד שאני לא התקשרתי למנהל הדואר ואמרתי לו 'תקשיב, סחבי, יש שם עשרות, יש שם אלפי אנשים בחוץ, בקורונה'

דוד אמסלם:  הלך, שלח שני פקידים על מנת לסייע

דוד אמסלם:  אני מניח שאיך אמר השופט בבג"ץ? אנחנו לא מתנהלים מול הלקוחות

דוד אמסלם:  הוא אפילו לא מבין את האירוע

דוד אמסלם:  הייתי צריך כנראה להתקשר למנהל מחלקת רשות החברות ולספר לה שהיא תטפל בזה

דוד אמסלם:  רשות החברות לא מטפלת בחברות באופן אופרטיבי, לפי תפיסתי

דוד אמסלם:  היא אמורה לממש את המדיניות שלי

דוד אמסלם:  ומדיניות זה כל דבר רוחבי זה מדיניות

דוד אמסלם:  מה שספציפי למשהו מסוים זה בסדר

דוד אמסלם:  כל דבר רוחבי

דוד אמסלם:  בוודאי לא להיכנס ולהפריע לחברות להתנהל, בשביל זה יש דירקטוריון, בשביל זה יש שר ממונה

דוד אמסלם:  אבל כשיש כאוס וכל אחד עושה את הכול, חוץ מהעבודה שלו, אז זאת התוצאה שאנחנו מגיעים אליה

דוד אמסלם:       אז לכן אני תומך בכך בכל דבר ועניין

דוד אמסלם:  דרך אגב, זה מה שיקרה גם

דוד אמסלם:  אם אני אצטרך להביא את זה לוועדת שרים לענייני הפרטה אני אביא את זה

דוד אמסלם:  ואם זה קצת עוד יעצבן אותי אני גם אעצור את ההפרטה

דוד ביטן: אוקיי

דוד ביטן:  שר התקשורת

התקשורת שלמה קרעי: תודה, תודה אדוני יושב הראש, ידידי השר אמסלם

התקשורת שלמה קרעי:  יש הרבה דברים לדבר על התהליכים שעברנו

התקשורת שלמה קרעי:  אבל אני, ברשותך אדוני יושב הראש, אגע ישר בנקודה

התקשורת שלמה קרעי:  בשבוע הראשון למלחמה באמצע הערכת מצב של משרד התקשורת מתקשר אליי בן לטלפון הנייד שלי ועניתי לו

התקשורת שלמה קרעי:  יצאתי שנייה החוצה, הסתובבתי רגע ושמעתי שהוא רוצה לדבר על זה שהם רוצים לקום מהעפר, להתנער מהעפר, ועם רוח של גבורה יהודית, עם עוצמה, עם פטריוטיות, עם ציונות, לבוא ולהקים מיד את הדפוס מחדש

התקשורת שלמה קרעי:  אמרתי לו חכה בן, אני רוצה לשים אותך על רמקול

התקשורת שלמה קרעי:  שמתי אותו על רמקול

התקשורת שלמה קרעי:  הוא דיבר לכל מי שהיה שם, עשרות שהשתתפו בהערכת מצב

התקשורת שלמה קרעי:  וכולם עם דמעות בעיניים

התקשורת שלמה קרעי:  הרוח של הגבורה הזאת, בשבוע הראשון של המלחמה

התקשורת שלמה קרעי:  בתוך שבעה ימים מה-7 באוקטובר

התקשורת שלמה קרעי:  אני לא זוכר איזה יום זה היה בדיוק, כמדומני יום רביעי

התקשורת שלמה קרעי:       ביום ראשון שלאחר מכן, התייצבנו כל ההנהלה של משרד התקשורת, יחד עם בן, ופתחנו את הדפוס

התקשורת שלמה קרעי:  ואנחנו אין לנו, זה לא אנחנו, זה הם

התקשורת שלמה קרעי:  הם ברוח של גבורה, בעוצמה שאין כדוגמתה, החליטו שהם מתנערים מהעפר, ולמרות הקושי, למרות השכול, למרות חוסר הוודאות של החטופים שנמצאים עדיין בשבי – הם רוצים להקים מחדש

התקשורת שלמה קרעי:  הם רוצים ליישב את הארץ הזו ולהפוך את עוטף עזה לחבל התקומה, באופן שיפרח וישגשג הרבה יותר ממה שהיה קודם

התקשורת שלמה קרעי:  והדמיון שלך על דואר ישראל, שהמטה המרכזי שלו יישב בבארי, אני מוכן לחתום עליו, אני רוצה שזה יקרה

התקשורת שלמה קרעי:  יחד עם זאת, לא יחד עם זאת, זה לא סותר את מה שאמרתי

התקשורת שלמה קרעי:  חשוב לומר שבתהליך הזה ובמסקנות שנגיע אליהן, אנחנו מחויבים לעובדים

התקשורת שלמה קרעי:  העובדים אסור שייפגעו בשום פנים ואופן בגלל דחייה של תהליך ההפרטה וצריך לוודא את זה

התקשורת שלמה קרעי:  ואני תכף אספר על הסכם, אדוני יושב הראש, תקשיב

התקשורת שלמה קרעי:  וצריך, אני אספר לכם על סיכום שהיה לי עם שר האוצר גם בעניין הזה

התקשורת שלמה קרעי:       אני מחויב לעובדים, אני גם מחויב להפרטה

התקשורת שלמה קרעי:  אני חושב שהיא צריכה לקרות

התקשורת שלמה קרעי:  אפשר, השר אמסלם יש לו השגות בעניין, גם אותן אפשר ליישב

התקשורת שלמה קרעי:  ואני מחויב לבארי מוסרית ולאומית

התקשורת שלמה קרעי:  אני רוצה לומר לכם, הדבר היחיד שבעצם עוד השארתי בו אחיזה בדואר זה את דפוס בארי

התקשורת שלמה קרעי:  אגף תקציבים במשרד האוצר הגיע אליי לפני שלושה שבועות בערך, רצה לרוץ קדימה

התקשורת שלמה קרעי:  אמר לי דואר ישראל נחנק, אין תזרים מזומנים

התקשורת שלמה קרעי:  אחרי, לפני חודש דיווחו על רווחים עצומים, כבירים

התקשורת שלמה קרעי:  באו לפני שלושה שבועות אגף תקציבים, אמרו שנחנקים ורוצים לשעבד את כל הדואר

התקשורת שלמה קרעי:  אמרו לי תחתום על שעבודים לכל הנכסים של הדואר

התקשורת שלמה קרעי:  תחתום על צו האינטרסים

שלום דנינו: נשארו נכסים בדואר?     

התקשורת שלמה קרעי: אמרתי יש, יש נכסים פעילים שנותנים שירות

דוד ביטן: תנו להם לדבר

דוד ביטן:  ניכנס גם לכל מה שהשרים אומרים?     

התקשורת שלמה קרעי: אני עד היום נמנעתי מלחתום על שעבודים של נכסים פעילים, כדי לא לפגוע בשירות

התקשורת שלמה קרעי:  אבל אגף תקציבים אמר אם לא תחתום על זה, אין תקציב לאינטרנט במקלטים ואין תקציב לטלפונים לווייניים לרבש"צים ביישובי קו העימות

נעם דן: סליחה, אני מצטערת, זה לא נאמר

התקשורת שלמה קרעי: אל תפריעי לי בדברים בבקשה

התקשורת שלמה קרעי:  לא להפריע לי בדברים

דוד ביטן: אתם תוכלו להגיב

התקשורת שלמה קרעי: דברים נאמרו בצורה מפורשת, כתובים בהודעות ווטסאפ

התקשורת שלמה קרעי:  הכול, עצרו את התקציבים של המשרד, תקציבי לחימה, עד שלא נשחרר

התקשורת שלמה קרעי:  עד שלא נחתום שאפשר לשעבד את הכול ושנחתום על צו האינטרסים

התקשורת שלמה קרעי:  בשיחה עם שר האוצר אמרתי לו הדבר היחיד שמעניין אותי, אני מוכן לשחרר

התקשורת שלמה קרעי:  תיקחו, אתם גם ככה עושים מה שאתם רוצים

התקשורת שלמה קרעי:  הדבר היחיד שאני רוצה שאם דפוס בארי לא יכול להשתתף עכשיו במכרז, לא יכול להתחיל את התהליך, אני רוצה שזה יובא להכרעה, שזה יהיה מעצור, שאני יכול עדיין להתערב

התקשורת שלמה קרעי:       בסיכום שיצא כתבנו שהעניין של דפוס בארי, אם הוא לא יוכל, אם נראה שהוא צריך זמן כדי להשתתף במכרז, יובא להכרעה של שר האוצר ושר התקשורת

התקשורת שלמה קרעי:  זה בעצם עוד הרגל בדלת האחרונה

התקשורת שלמה קרעי:  האצבע בדלת שנשארה לי, שאמרתי דפוס בארי זה הדבר היחיד שחשוב לי, שהוא יוכל להשתתף במכרז

התקשורת שלמה קרעי:  כי זה יש בעל חשיבות לאומית, חשיבות למורל של העם הזה, ללוחמים שנמצאים עכשיו בשטח, שיודעים שהם לא נלחמים גם סתם

התקשורת שלמה קרעי:  שיש כאן אנשים שחוזרים לשקם את ביתם ומתנערים מהעפר ואנחנו צריכים לתת יד לזה

התקשורת שלמה קרעי:  אגב, הזכרת דירקטורים, אז באמת זו סוגיה שצריך לפתור אותה

התקשורת שלמה קרעי:  חסרים שלושה נציגי ציבור בדירקטוריון הדואר

התקשורת שלמה קרעי:  יכול להיות שאם היו ממנים לנו כבר את הדירקטורים שחודשים ארוכים מעכבים אותם, אז הדירקטוריון בעצמו היה עושה את מה שנדרש כדי לעכב את התהליך וכדי לאפשר לבארי

התקשורת שלמה קרעי:  אבל אין מספיק נציגי ציבור, יש רק שניים היום בכל הדירקטוריון, נציגי ציבור, ואין להם את הכוח כנראה

ששון גואטה: למה לא ממנים אבל?      

התקשורת שלמה קרעי: למה לא ממנים? תשאל את הגברת שיושבת כאן

התקשורת שלמה קרעי:  אנחנו לא עוסקים, אנחנו לא עוסקים בשום דבר, אגב הערות שיצאו, יצא מכתב ממבקר המדינה שאנחנו ושר התקשורת שהוא מתעסק עם פיטורים של יושב ראש

התקשורת שלמה קרעי:  לא מתעסקים בכלום, חוץ מדברים שקשורים למלחמה

התקשורת שלמה קרעי:  המכתב של מבקר המדינה יצא בכלל על איזה ציוץ של עיתונאי, שמחק אותו כשהוא הבין שהוא לא נכון

התקשורת שלמה קרעי:  אבל יצא מכתב של מבקר המדינה

התקשורת שלמה קרעי:  אז אני מודיע לכם כאן חד משמעית, אנחנו לא מתעסקים עם כלום

התקשורת שלמה קרעי:  לא יושב ראש הדואר מעניין אותי כרגע ומשרד האוצר קיבל את כל מה שהוא רצה

התקשורת שלמה קרעי:  הדבר היחיד שהעמדתי כאן זה דפוס בארי ומצד שני אני אלחם על העובדים שלא ייפגעו מול אגף תקציבים באוצר

התקשורת שלמה קרעי:       אני מודיע לכם כאן חד משמעית שאעשה כל שלאל ידי כדי שמצד אחד דפוס בארי יוכל להשתתף בתהליך הזה כשווה בין שווים ומצד שני שהעובדים לא ייפגעו

התקשורת שלמה קרעי:  אני בטוח גם, וזה גם מה שסיכמתי עם שר האוצר, שהוא בעצם הדבר הזה יובא להכרעה בפניו

התקשורת שלמה קרעי:  ואני בטוחני שגם הוא ייתן יד למהלך הזה

התקשורת שלמה קרעי:  ואם יידרש חודש, חודשיים, שלושה, כמה שצריך, חצי שנה, כדי לעכב את התהליך, שר האוצר ייתן את הגיבוי המלא שנדרש לזה

התקשורת שלמה קרעי:       יתרה מכך, אני חושב שכאיזה שהוא סמל של הלחימה הזאת, של חבל התקומה שאנחנו רוצים עכשיו להקים ביישובי עוטף עזה, ואולי חבל עזה, אני חושב שצריך בקריטריונים של המכרז לתת עדיפות, איזה ניקוד מסוים יותר למי שמגיש מעוטף עזה, חבל התקומה

התקשורת שלמה קרעי:  זה דבר שחשוב

התקשורת שלמה קרעי:  אני חושב שזה סמל, זו תמונת ניצחון

התקשורת שלמה קרעי:  זה רוח של גבורה יהודית שאני לא, אי אפשר לא להתפעם ממנה ואי אפשר שלא להיות שותפים אליה

התקשורת שלמה קרעי:       אני רוצה גם לחזק בתקופה הזאת את עובדי הדואר שעושים עבודת קודש

התקשורת שלמה קרעי:  מגיעים למפונים, מוצאים פתרונות, למרות כל הקשיים עושים עבודת קודש

התקשורת שלמה קרעי:  ואנחנו צריכים, דודי, עם העיכוב של התהליך לוודא שהעובדים לא ייפגעו

דוד אמסלם: בוודאי

התקשורת שלמה קרעי: שהעובדים לא ייפגעו

התקשורת שלמה קרעי:  צריך לנצח בשני הפרמטרים האלה: גם שדפוס בארי יוכל להשתתף וגם שהעובדים לא ייפגעו בתהליך

דוד אמסלם: לא, בוודאי

דוד אמסלם:  אני עומד על כך

דוד אמסלם:  זה כבר אחריות שלנו לעשות

התקשורת שלמה קרעי: תודה

דוד אמסלם: יש לי רק שאלה לבן מבארי

דוד אמסלם:  רשות החברות הגיעה אליכם לבארי כדי לנהל אתכם איזה שהוא שיח? פיזית

בן סוכמן: הם הבטיחו שיגיעו

דוד אמסלם: תודה

דוד ביטן: טוב

דוד ביטן:  הח"כים שימתינו טיפה, בסדר? רשות התחרות

דוד ביטן:  אני רוצה לדעת לפני שממשיכים את הדיון לגבי דפוס בארי

מיכל כהן: לרשות התחרות, וגם לי כממונה על התחרות, כל ההליך הזה של ההפרטה של הדואר יש בעצם, היו בעצם שני תפקידים: אחד כיושב ראש ועדת הריכוזיות ו-ועדת הריכוזיות שמורכבת גם ממנכ"ל האוצר וגם מיו"ר המועצה הלאומית לכלכלה, הייתה צריכה לתת המלצה לגבי הגופים שיכולים / הגופים שלא יכולים להשתתף מבחינת ריכוזיות כלל משקית

מיכל כהן:  ההמלצה הזאת ניתנה והיא לא נוגעת לדפוס בארי

מיכל כהן:  ורשות התחרות צריכה לתת המלצה, שוב, לרשות החברות, לגבי הגופים שההתמודדות שלהם במכרז יכולה להקים בעיה תחרותית

מיכל כהן:       אנחנו התחלנו לעבוד על חוות הדעת ולבדוק את הנושא

מיכל כהן:  ב-7 באוקטובר הקלפים נטרפו לכולנו ובוודאי לתושבי בארי

מיכל כהן:  הרצון שלנו לעזור לאזור להשתקם ככל הניתן ולתמוך באנשי בארי ובעוטף עזה ובכלל בכל המאמץ המלחמתי הוא כמובן מאוד גדול

מיכל כהן:  ובנסיבות האלה, אנחנו השלמנו את חוות הדעת לגבי גופים אחרים, לגבי הבנקים, והדגשנו אותה

מיכל כהן:  אבל לגבי דפוס בארי אני חושבת שאנחנו, ברגישות המתבקשת, מנהלים שיח עם באי כוחם, כדי באמת לאפשר לקיבוץ ולאנשים אחרי מה שהוא עבר לקדם את התהליך בזמנים האפשריים

דוד אמסלם: רציתי לשאול אותך, מה העקרונות? דרך אגב, איזה עקרונות קיבלתם?     

מיכל כהן: עקרונות? באיזה מובן?     

דוד אמסלם: הרי את אומרת בעצם רשות התחרות נכנסת איפה שיש הפרעה בתחרות

דוד אמסלם:  אני רוצה להבין את העיקרון

דוד אמסלם:  הרי אני לא מדבר כרגע על בנק שבא לקנות דואר

דוד אמסלם:  אני שואל שאלה ברמה העקרונית האם יש בעיה אם מישהו נוטל פה שרשרת ערך באזור מסוים

מיכל כהן: זו בהחלט יכולה להיות בעיה

דוד אמסלם: מה, למה?     

מיכל כהן: אז רק רגע, אני אסביר

מיכל כהן:  הניתוח הכלכלי של סיטואציה מסוימת אם היא בעייתית תחרותית או לא בעייתית תחרותית היא מאוד "אד הוקית" והיא מאוד תלויה בנסיבות המקרה של כל מקרה ומקרה

מיכל כהן:  יכולה להיות סיטואציה שבה מישהו נוטל את כל שרשרת הערך וזה טוב לתחרות

מיכל כהן:  יכולות להיות סיטואציות שזה רע לתחרות וזה מאוד בעייתי

מיכל כהן:  זה תלוי במספר המתחרים שיש לו, זה תלוי בסוג, בהגדרת השוק

מיכל כהן:  זה תלוי בהרבה מאוד נתונים שהם תלויים במקרה הספציפי

מיכל כהן:  ולכן ברור שאם יש למשל מישהו אחד שמחזיק בכל שרשרת הערך, זה אומר שבאף אחת מהחוליות לא תהיה תחרות, להבדיל אם באחת החוליות בשרשרת הערך כן תהיה תחרות וזה עדיף

דוד אמסלם: למה? אבל שנייה

דוד אמסלם:  אבל יכול לקום מישהו אחר, שהוא נניח מתמחה נניח בשליחת מכתבים

דוד אמסלם:  כן? ומתחבר עם בית דפוס

דוד אמסלם:  אז אני לא הצלחתי להבין איפה הבעיה

מיכל כהן: א', אנחנו עוד לא, אנחנו נמצאים בשלב של בדיקה

דוד ביטן: עוד אין להם חוות דעת

דוד אמסלם: כמה זמן אתם בודקים את זה?     

מיכל כהן: אנחנו התחלנו, קיבלנו בעצם את הפנייה מרשות החברות באמצע ספטמבר

דוד אמסלם: איזה ספטמבר, שנה שעברה?     

מיכל כהן: לא, השנה הזאת

מיכל כהן:  השנה הזאת

דוד אמסלם: רק שנייה

דוד אמסלם:  למה רק בספטמבר קיבלתם את זה?     

קריאה: בספטמבר היו את הפונים

דוד אמסלם: הבנתי

דוד אמסלם:  לא, על העקרונות, אני מדבר על העקרונות

דוד אמסלם:  אתם הנחיתם אותם בעקרונות?     

מיכל כהן: לא, סליחה

מיכל כהן:  העקרונות הם קשורים לניתוח תחרותי

מיכל כהן:  אין עקרונות שהם חדשים או קשורים

מיכל כהן:  בסוף אנחנו עושים ניתוח תחרותי לסיטואציה

מיכל כהן:  אנחנו מסתכלים על השווקים, אנחנו מסתכלים על השחקנים

מיכל כהן:  אנחנו מסתכלים גם על השחקנים הפוטנציאלים

מיכל כהן:  אנחנו מסתכלים איזה תחרות יכולה להיות

דוד ביטן: אני רוצה להבין

דוד ביטן:  רגע, סליחה

דוד ביטן:  לגבי דפוס בארי, אין חוות דעת כרגע שהם לא יכולים או כן יכולים

דוד ביטן:  נכון?     

מיכל כהן: לא, אין חוות דעת

דוד ביטן: זאת אומרת, גם אם נחליט באיזה שהיא צורה לתת להם את האורכה אין פה מצב שהם לא יכולים להגיש בקשה

מיכל כהן: אני כן אגיד, בוא נגיד ככה, זכייה אפשרית של בארי במצב הנוכחי על הפעילויות הנוכחיות שלהם זה מצב מורכב מבחינה תחרותית ולא פשוט

מיכל כהן:  בעבר כבר נתנו חוות דעת לגבי בארי, לגבי ההפרטה של ה-20%

מיכל כהן:  יש כאן עניינים גם אופקיים, זאת אומרת, מכיוון שבארי מחזיקים במסר וגם דרך בר הפצה

מיכל כהן:  ויש גם אלמנטים אנכיים

דוד ביטן: מבחינת השותפים שלהם בבארי?     

מיכל כהן: לא, מבחינת החזקות נוספות של בארי

דוד ביטן: שותפים, מה זה החזקות?      

מיכל כהן: אז העמדה הזאת בסך הכול היא ידועה

מיכל כהן:  אנחנו נמצאים איתם בשיח

מיכל כהן:  הם ביקשו להיפגש איתנו

דוד ביטן: נפגשתם איתם?     

מיכל כהן: עוד לא נפגשנו איתם

מיכל כהן:  אנחנו בהחלט מעוניינים לעשות את הדבר הזה

מיכל כהן:  ואנחנו נמצאים איתם בשיח בעניין

דוד ביטן: הבנתי, תודה

דוד ביטן:  זאת אומרת אין כרגע החלטה בעניין הזה

דוד ביטן:  האוצר פה? אני רוצה לדעת שני דברים: מה ההשלכות מבחינת הדואר או ההפרטה של הדואר, אם אנחנו נאשר אורכה כזאת

דוד ביטן:  והאם אתם, במקרה שתהיה השלכה תקציבית, האם אתם תכסו את ההפרשים האלה על מנת שעובדי הדואר לא ייפגעו

דוד ביטן:  כן?     

נעם דן: נעם, רכזת תקשורת באגף תקציבים במשרד האוצר

נעם דן:  הדבר הכי חשוב שהמדינה מתמקדת בו עכשיו ומשרד האוצר ממוקד בו עכשיו זו תמיכה תקציבית במאמצי המלחמה, נזקי המלחמה וכמובן במפונים

נעם דן:  כל התקציב מופנה לכך, וכך צריך להיות

נעם דן:       לגבי הדואר ומה ששאלת, יו"ר הוועדה

נעם דן:  אנחנו עוקבים באופן תדיר אחר נתוני הדואר

נעם דן:  מצב החברה, אני אגיד את זה בעדינות, הוא לא מזהיר, בסדר? בלשון המעטה

נעם דן:  ואין ספק שהמלחמה הרעה את המצב עוד יותר

נעם דן:  בסדר? אני לא רוצה לפרט פה יותר מידי, אבל זה הרע את המצב הפיננסי של החברה

שלום דנינו: סליחה דוד, אני חושב שהיא כן צריכה להגיד

ששון גואטה: נתונים, בוודאי

נעם דן: אני לא סיימתי, חברים

שלום דנינו: אנחנו מדברים פה על חשבונאות

שלום דנינו:  אם זה 100 מיליון, על מה אנחנו מדברים? ואם אתם תעמדו פה, כמו שהעיר פה השר ויושב ראש הוועדה מדבר

נעם דן: אני עוד לא סיימתי

נעם דן:  אוקיי

שלום דנינו: אבל "לא מזהיר" וזה, זה לא מספרים מתמטיים ואי אפשר לדבר עליהם ככה בוועדה

נעם דן: טוב, אני מעדיפה גם שהמנכ"ל יציג את המצב הזה, אבל בכל מקרה, אני אגיד שיש ירידה גם משמעותית בהכנסות בעקבות המלחמה וגם עלייה בהוצאות, בעקבות המלחמה

נעם דן:  וגם עלייה בהוצאות, גם בעקבות הסכמי שכר עם המגזר הציבורי ועוד סיבות

נעם דן:       כל דחייה בהפרטה של הדואר היא בעייתית ביותר

נעם דן:  קודם כל, מבחינת המסר למשקיעים, שהמשקיעים והמציעים הפוטנציאליים מבינים שיש פה איזה שהיא חוסר יציבות

נעם דן:  והרבה מאוד חוסר ודאות

דוד אמסלם: מה זאת אומרת? אנחנו נמצאים בחוסר יציבות במדינה כרגע

דוד אמסלם:  יש לנו מלחמה

נעם דן: אני אומרת, באשר למכירת נכסים של המדינה וחברות ממשלתיות זה יוצר עוד יותר חוסר יציבות

דוד אמסלם: לא הבנתי מה שאמרת, שזה משדר חוסר יציבות

דוד אמסלם:  אנחנו נמצאים בחוסר יציבות קוהרנטי עכשיו

דוד אמסלם:  אנחנו נמצאים במלחמה

נעם דן: אז אנחנו כן מנסים לשמור על יציבות ככל הניתן

נעם דן:  ודחייה בהפרטה תגרום פה למצב מאוד מאוד בעייתי ביחס למסר למשקיעים, אבל גם ביחס למצב הפיננסי של החברה שעוד יותר יורע

נעם דן:       אנחנו כמשרד אוצר אין לנו כוונה להזרים עוד כספים לחברה

נעם דן:  אמרנו את זה כמה פעמים, אנחנו אומרים את זה שוב

נעם דן:  כמו שאמרתי, כל המאמצים התקציביים שלנו ממוקדים למאמצי המלחמה

דוד ביטן: מי מטפל בהפרטה עצמה עכשיו? במכרז, מי מטפל, האוצר? מי, רשות החברות?     

שלום דנינו: רשות החברות

דוד ביטן: אז אני רוצה להבין

דוד ביטן:  בוא נגיד אני רוצה עכשיו היפותטית, דפוס בארי לא מבקש דחייה

דוד ביטן:  כמה זמן ייקח, רגע, עוד לא סיימתי

דוד ביטן:  כמה זמן ייקח כדי לסיים את תהליכי המכרז, אחד

דוד ביטן:  ושתיים, מה ההשפעה של המלחמה, כמו שאת אומרת, שעכשיו יש ירידה גדולה מאוד בהכנסות על המכרז עצמו? כי יכול להיות שמהירות עם המכרז תגרום להצעות לא טובות

דוד ביטן:  וגם ממשקיעים שלא יתכנסו לאור הירידה בהכנסות

דוד ביטן:  האם אתם לוקחים את כל זה בחשבון? אז אני רוצה לדעת כמה זמן כל ההליכים יסתיימו? בואי נשמע

נעם דן: זה רשות החברות תתייחס על התהליך עצמו

נעם דן:  אני רק אסיים, שבאמת לדעתי לפני שמדברים על דחייה אז כן חשוב שהממונה על התחרות תגבש את העמדה שלה בנושא

דוד ביטן: לא, זה הבנו את זה

דוד ביטן:  כרגע אין המלצה

דוד ביטן:  אם הייתה המלצה שהם לא יכולים, אז זה כבר עניין אחר

דוד ביטן:  אז את זה אין כרגע, בסדר? אז כמה זמן, המנכ"לית, כמה זמן, את מטפלת בדבר הזה? אני רוצה לדעת את כל ההליכים

דוד ביטן:  אין בקשה עכשיו, בואו נתעלם מהבקשה של דפוס בארי

דוד ביטן:  כמה זמן זה ייקח התהליך הזה?     

מיכל רוזין: ברשותך, יושב הראש, אני אתייחס לדברים בכלל וגם לשאלה ששאלת

מיכל רוזין:       עם ישראל ובפרט יישובי הדרום, ובן, ליבנו איתך כמובן ודיברנו כמה פעמים

מיכל רוזין:  חווים את אחד האסונות הגדולים ביותר שידעה המדינה

מיכל רוזין:  רצח של ילדים, נשים, אונס, ביזה

מיכל רוזין:  חטופים שנמצאים בשבי שבועות

מיכל רוזין:  והלב באמת נשבר לנוכח המראות והסיפורים ב-7 באוקטובר

מיכל רוזין:  אני חושבת שלא לחינם אחת המראות, ואמרתי לך את זה גם בן, שאחד המקומות שחזרו לפעול, וזה מסמל סמל לתקומה, זה דווקא דפוס בארי

מיכל רוזין:  וקודם כל, מפה אני שולחת גם לכם איחולי תקומה

מיכל רוזין:  מחזקת את ידיכם וכמו שאמרתי, גם רשות החברות תעשה ככל שהיא יכולה בתוך הסיטואציה המורכבת הזאת, כדי שלא תיפגעו, כדי לסייע לכם

מיכל רוזין:       בעולם כמעט מקביל, אדוני יושב הראש, אנחנו מנהלים גם את הליך הפרטת הדואר

מיכל רוזין:  בד בבד עם הכאב והצער הגדול שכולנו חווים יום יום

מיכל רוזין:  אני חושבת שיש חשיבות לאומית להפרטה הזו, וכולם מסכימים

מיכל רוזין:  בטח בתקופה כזו, בטח נוכח הרעת המצב של הדואר לאור המלחמה

מיכל רוזין:  ואנחנו מחויבים להליך קצר ונחוש, תוך כדי כך שאנחנו מחויבים באותה נשימה שלא לפגוע בזכויות של דפוס בארי

מיכל רוזין:  בעצם המצב שנוצר מעורר דילמה לא פשוטה

מיכל רוזין:  מצד אחד יש לנו הפרטה שנמצאת כבר בשלב מאוד מתקדם

מיכל רוזין:  שאלת, אדוני יושב הראש, מה היה לוח הזמנים המתוכנן

מיכל רוזין:  אז דיברנו על כך שבמחצית הראשונה של 2024 אנחנו נהיה עם הצעות כבר וממש בשלבים הסופיים של הליך ההפרטה

מיכל רוזין:  זאת אומרת שאנחנו בשלבים המאוד עמוקים של הליך ההפרטה

מיכל רוזין:  השלב הפומבי שלו

מיכל רוזין:  קיבלנו הצעות

מיכל רוזין:  רגולטורים שונים אומרים את דעתם והתכנון היה למחצית הראשונה, סוף המחצית הראשונה של 2024

מיכל רוזין:  אז מצד אחד יש לנו את ההפרטה ומצד שני אחד המתמודדים, דפוס בארי, שבמקביל להתמודדות המאוד טרגית שלו והקשה - - -     

דוד ביטן: זאת אומרת שאת אומרת שעד יוני 2024 התהליך צריך להסתיים כבר? או אתם תהיו בתהליך מתקדם?     

מיכל רוזין: כן, כן

מיכל רוזין:  אנחנו אמורים לקראת סיום

שלום דנינו: ועד אמצע 2024 זה מגובה על ידי האוצר כל ההוצאות שיהיו? כן?     

מיכל רוזין: אני אתייחס

מיכל רוזין:  דיברנו על זה שמצד שני יש לנו את דפוס בארי, שמתמודד עם טרגדיה נוראית ואנשיו מתמודדים עם טרגדיה נוראית

מיכל רוזין:  ובמקביל לשיקום של החיים שלהם צריכים להתמודד גם בתהליך הזה

מיכל רוזין:  וככל שרשות התחרות תאשר את ההשתתפות של דפוס בארי, ואנחנו ממתינים בעניין הזה, כמובן, עמדת רשות התחרות, אז קיימת חשיבות עצומה שדפוס בארי ייקח חלק בתהליך ואנחנו רואים בו כמובן כמתמודד מן המניין ומחויבים לכך שהזכויות שלו לא ייפגעו

מיכל רוזין:       אני חושבת שעצם ההשתתפות שלך, בן, בתהליך, היא הוכחה ליכולת השיקום האדירה

מיכל רוזין:  ואנחנו נתמוך בכך

מיכל רוזין:  אני גם מתחייבת בפניך, אדוני יושב הראש, שאנחנו נעשה את זה ברגישות המקסימלית

מיכל רוזין:  אנחנו כבר עכשיו פועלים ונמשיך לפעול כדי למצוא את כל הכלים והמנגנונים המתאימים כדי שדפוס בארי לא ייפגע מהתהליך

דוד ביטן: איך הוא לא ייפגע? אם הוא לא יכול, אני רוצה להבין

דוד ביטן:  אי אפשר לדבר באופן כללי

דוד ביטן:  אם דפוס בארי, איך הוא לא יפגע אם לא יתנו לו את האורכה המתאימה

דוד ביטן:  זה מה שאני רוצה להבין

דוד ביטן:  בלי לפגוע, להגיד בהליך של המכרז

דוד ביטן:  איך תעשו את, תאזנו?     

מיכל רוזין: אנחנו צריכים למצוא, אדוני, את נקודת האיזון בין הצורך להמשיך ולשמור על תהליך ההפרטה, כדי שהמשקיעים לא יאבדו את האמון בתהליך

מיכל רוזין:  כדי שהדואר לא יקרוס, כדי שמדינת ישראל לא תמצא את עצמה מפנה משאבים אדירים גם לדואר

מיכל רוזין:  תהיה פגיעה ב-4,000 עובדי הדואר ומשפחותיהם

מיכל רוזין:  ומצד שני, למצוא את הדרך שבה אנחנו לא פוגעים בבן

מיכל רוזין:  אנחנו מקיימים שיח עם בן

מיכל רוזין:  אני מאמינה, שוב, ככל שרשות התחרות תאשר אותו, שאנחנו נצליח למצוא מנגנונים מתאימים במסגרת התהליך כדי לייצר את הגמישות הנדרשת, כדי שבן לא ייפגע מתוך הדבר הזה

מיכל רוזין:       לפני סיום, כבוד השר אמסלם

מיכל רוזין:  אנא ממך, זו לא העת לפוליטיקה

מיכל רוזין:  לפחות עכשיו אדוני, זו העת לניקיון דעת

דוד אמסלם: גברת רוזנבוים

מיכל רוזין: להתנהלות עניינית ואחראית

דוד אמסלם: אנחנו לא עושים פוליטיקה

דוד אמסלם:  היחידה שעושה פוליטיקה חצי שנה זו את

מיכל רוזין: אנא השר - - -     

דוד אמסלם: תראי רק כמה כתבות - - -      

דוד ביטן: רק שנייה

דוד אמסלם: תראי רק כמה כתבות פרסמת בעיתונים

דוד אמסלם:  בערך 100-150, עליי, כולל על זה

דוד אמסלם:  את אומרת, דרך אגב, זאת הצביעות שלך בדיוק

דוד אמסלם:  זו בדיוק

יסמין פרידמן: זה המקום לנהל את השיח הזה ביניכם?      

דוד אמסלם: בבקשה

יבגני סובה: אני חושב שאתה פוגע בדפוס בארי בשיח הזה, השר

ששון גואטה: למה הוא פוגע? הוא לא פוגע בדפוס בארי

יבגני סובה: לא צריך להכניס את בארי

ששון גואטה: קודם כל, השר אמר שהוא בעד דפוס בארי והוא חושב שכן צריך לעצור את ההפרטה

יבגני סובה: כל השיח בוועדת הכלכלה זו פגיעה בנושא

דוד אמסלם: אם אני נותן הנחיה כשר, רק שנייה

יבגני סובה: אפשר להימנע מהתבטאויות כאלה ולדבר תכלס לעניין

יבגני סובה:  לא צריך פה את כל ההיסטוריה

יבגני סובה:  אנחנו מכירים את כל ההיסטוריה הזאת ולא צריך לדבר ולשבת פה, די

יבגני סובה:  זו ועדת כלכלה

דוד אמסלם: יבגני

יבגני סובה: דודי, זו ועדת כלכלה

יבגני סובה:  זה לא שיח שלך עם רשות התחרות

דוד אמסלם: יבגני, תקשיב

דוד אמסלם:  אני סיפרתי את העניין הזה בגלל שאני נתתי כהנחיה כשר אליה

דוד אמסלם:  אני קרטון הרי

דוד אמסלם:  אני שר שמתווה מדיניות

דוד אמסלם:  רואה את כל המכלול, קצת יותר מרשות החברות

דוד אמסלם:  מכיר את הנושא קצת יותר טוב ממנה

יסמין פרידמן: למה אתה בטוח שאתה מכיר את הנושא יותר טוב?     

יבגני סובה: דודי, בגלל שאתה שר, מצופה שאתה לא תתעסק עכשיו בפוליטיקה

יסמין פרידמן: לא שאני קובעת, אני באמת שואלת

דוד אמסלם: שנייה, דקה

יסמין פרידמן: אני באמת שואלת

יסמין פרידמן:  אבל זה לא הנושא של הדיון ולא ברור לי למה אתם נכנסים לזה

דוד אמסלם: את מפריעה לי, שנייה, דקה

ששון גואטה: אבל הוא בעד

ששון גואטה:  הוא אמר שהוא בעד לעצור

יסמין פרידמן: מה זה קשור?     

דוד אמסלם: ששון, שנייה

דוד אמסלם:  לכן אני לא הבנתי על מה הדיון פה

יסמין פרידמן: זו בעיה

דוד אמסלם: ברגע שאני אמרתי לפני חודש שזה מה שצריך לקרות, זה מה שצריך לקרות

דוד אמסלם:  אבל היות שמדובר כאן בפקיד שלא מקבל ומנהל את הכול וחושב שהשר זה קרטון והממשלה זה קרטון, הגענו לדיון

דוד אמסלם:  הרי ברור לחלוטין שלכן אני כאן בפורום הזה, הרי אתם פותחים ערוץ 12 כל שבוע

דוד אמסלם:  אתם פותחים דה מרקר, אתם קוראים עשרות כתבות שכותבת מנהלת רשות החברות על הנושא הזה, דרך אגב, על זה

דוד אמסלם:  שאני דיברתי על זה מה הייתה הכתבה? אמסלם רוצה לשים שני דירקטורים בזמן המלחמה, פוליטיים, בדואר

דוד אמסלם:  על זה, זה בדיוק הייתה השיחה

דוד אמסלם:  אז אתה שואל אותי למה אני מעלה את זה פה?      

התקשורת שלמה קרעי: עוד משהו, לא היינו צריכים להגיע לדיון הזה בכלל

התקשורת שלמה קרעי:  אנחנו, המדיניות שלנו זה לעכב את ההפרטה עד שדפוס בארי יוכלו להשתתף

התקשורת שלמה קרעי:  אנחנו מגיעים לכאן בגלל שפקידי האוצר וברשות החברות כנראה גם רוצים להתקדם עם זה

דוד אמסלם: אתה תקרא את הסטנוגרמה של השיחה שלי איתה בנושא

יסמין פרידמן: אין בעיה

יסמין פרידמן:  אז תסגרו עם האוצר שימשיך לממן את הדואר

יסמין פרידמן:  זה תלוי בכם, אתם השרים

דוד אמסלם: אנחנו שרים בממשלה

דוד אמסלם:  והאחריות שלנו, דרך אגב, אני לא מצפה שלא האוצר יביא את הכסף ובוודאי לא רשות החברות

יסמין פרידמן: אז מי?     

דוד אמסלם: דרך אגב, מנהלת רשות החברות אפילו לא דאגה לחובות של החברות

דוד ביטן: השר אמסלם

דוד אמסלם: זה התפקיד שלי ושלו

דוד ביטן: השר אמסלם, תעצרו, בסדר? כל הדברים האלה הם חשובים, אני לא אומר שלא

דוד ביטן:  אבל בואו רגע, לפינה הזאת של הנושא של דפוס בארי

דוד ביטן:  אני רוצה להבין, את אומרת שיש לך פתרון לבעיה של דפוס בארי בלי להגביל את, בלי למנוע את המכרז הזה?      

מיכל רוזין: אני הצעתי שנמשיך לשוחח עם בן, כפי שאנחנו עושים עד עכשיו

דוד ביטן: אז אין עדיין, אנחנו צריכים לדבר איתם

מיכל רוזין: אנחנו משוחחים עם בן

דוד ביטן: הבנתי

מיכל רוזין: אנחנו נמשיך לשוחח עם בן

מיכל רוזין:  אנחנו ממתינים קודם כל לעמדה של רשות התחרות, כדי לראות האם בן יכול להתמודד

מיכל רוזין:  ככל שהוא יוכל להתמודד, אנחנו ננסה למצוא את הפתרון המקסימלי, כדי שלא יפגע

שלום דנינו: בבקשה, אם את יכולה להבהיר את הנקודה במידה ועו"ד מיכל כהן תגיש חוות דעת שאומרת שבארי לא יכול להתמודד, מבחינתך זה תנאי? כי את אומרת ככל שניתן

מיכל רוזין: בוודאי

שלום דנינו: זה התנאי

מיכל רוזין: אנחנו כפופים להחלטת רשות התחרות בעניין

שלום דנינו: אז אולי, אני חושב שהתנאי המקדים הזה, אנחנו פה דנים בעצם גם בסיטואציה שיכול להיות שהיא מיותרת לחלוטין אם אתם תמצאו את בארי כלא מתאימים למכרז

שלום דנינו:  אז אולי אתם תזרזו את הצעד הזה? שקודם כל נדע שבאמת כל המאמץ שהולך לכיוון בית הדפוס של בארי הוא הכרחי?     

דוד אמסלם: אני רוצה רק לומר לבארי משפט אחד: אני אכנס את הוועדה

דוד אמסלם:  לא תהיה הפרטה בלי שאתם תהיו

דוד אמסלם:  גם אם הג'נטלמנים האלה פה יחליטו להמשיך

דוד אמסלם:  זה לא בסמכות שלהם

דוד אמסלם:  אני אכנס לוועדה להפרטה ואני אעצור את זה, אם זה לא יבוא ככה

דוד אמסלם:  פשוט

שלום דנינו: אבל העצירה שלך, דודי, חייבת להיות מלווה בזה שהאוצר, אנחנו לא יכולים אם הארגון הזה - - -     

דוד אמסלם: תן לנו להתמודד עם האוצר

דוד אמסלם:  תן לנו להתמודד עם האוצר

דוד אמסלם:  אנחנו מתמודדים איתו בהרבה דברים כולל זה

דוד ביטן: הם חלק מוועדת שרים להפרטה, משרד האוצר

דוד ביטן:  רגע, ח"כים, רוצים להגיד משהו? אבל אם אפשר, בקיצור

ששון גואטה: בקצרה, בלי כל הגינונים ואני לא בא זה

דוד ביטן: הבנתי את הבעיות

דוד ביטן:  יש לי איזה שהוא סיכום שאני רוצה להגיד, אבל נגיד את זה אחר כך

דוד ביטן:  כן, נשמע את הח"כים קודם

ששון גואטה: אז בואו נתחיל בזה שאני, היא אמרה שהיא תנסה להגיע לכל מיני פתרונות, שדפוס בארי כן יוכל להשתתף, לא יוכל להשתתף

ששון גואטה:  אז קודם כל, עד שאין הסכמה, קודם כל, וזה הזמן וזו העת, בגלל כל מה שהם עברו שם בקיבוץ בארי והיום אנחנו קוראים לזה חבל תקומה, ושאנחנו רוצים לעורר את המקום מחדש, אז אני חושב שאסור לנו לוותר על דפוס בארי, שהם יוכלו להשתתף במכרז

ששון גואטה:  ואם צריך לעצור, אז יעצרו

ששון גואטה:  ואם צריך שהאוצר ישקיע קצת כסף, שהאוצר ישקיע

ששון גואטה:  ואני באמת לא מבין למה הגענו לישיבה הזאת אם שני השרים החליטו שהם רוצים לעצור, כדי לעזור לדפוס

דוד ביטן: אני זימנתי את הישיבה

ששון גואטה: כל הכבוד

דוד ביטן: אתה יודע, יש גם לכנסת סמכויות

ששון גואטה: אין בעיה

דוד ביטן: זה לא ישיבת ממשלה

ששון גואטה: אז אני, בן, אני אומר לך שאנחנו פה איתך

ששון גואטה:  ואם לא יהיו הסכמות כאלו, אם לא תהיה הסכמה מדפוס בארי שאתם יודעים שאתם תוכלו להשתתף, הרפורמה הזאת תיעצר

ששון גואטה:  והאוצר יכניס יד לכיס, ואני יודע שקשה לאוצר להכניס יד לכיס

ששון גואטה:  שיכניס יד לכיס ויעזור לעובדים

דוד ביטן: טוב, הלאה

דוד ביטן:  אנחנו נלך ככה עם הח"כים, עד האחרון שבהם

דוד ביטן:  כן, שלום

שלום דנינו: אני התחלתי להגיד שהארגון הזה של הדואר בשנה וחצי האחרונות, הרפורמה האחרונה, הם התחילו ב-15,000 עובדים, הגיעו ל-7,000 עובדים

שלום דנינו:  הם בעקבות מה שהוצע להם, הרפורמה של ההפרטה הזאת, הם פיטרו 3,000

שלום דנינו:  אני ליוויתי אותם בימים הקשים האלה

שלום דנינו:  אני יודע שהם חיפשו גרוש לגרוש איך לשלם משכורת

שלום דנינו:  אז עם כל הכבוד לנו פה, שהאוצר יכניס יד לכיס וההוא יוציא יד מהכיס

שלום דנינו:  הדברים האלה צריכים להיות הרבה יותר מסודרים וחזקים

שלום דנינו:  ומה שאומרת יושבת ראש רשות החברות, אני חושב שזה גם אפשרי שבמקביל היא תמצא את הדרכים לסייע, לעזור, לאפשר לדפוס בארי להיכנס לעניין הזה

שלום דנינו:  יהיה יותר קל לעזור לקיבוץ בארי באנשי מקצוע, בסבסוד, בדברים אחרים

שלום דנינו:  אבל מול בארי, אני בטוח שגם דפוס בארי, לא עולה בדעתו שהכניסה שלו תהיה, שתפתח בכלל אופציה שעובדים של הדואר ייפגעו

שלום דנינו:  זה אסור שזה יקרה

ששון גואטה: אבל למה חודש ומשהו לא יתנו להם, לדפוס בארי? יא, אללה

דוד ביטן: דיברת

דוד ביטן:  שכחת להגיד את זה או מה?      

שלום דנינו: אנחנו צריכים לתת פה הזדמנות לקיבוץ בארי

שלום דנינו:  תודה רבה

דוד ביטן: הלאה, יבגני

יבגני סובה: אני, עוד פעם, למה אני אמרתי לכבוד השר אמסלם את דעתי? לא בגלל שחלילה אני מתנגד לסייע לבארי, ממש לא קשור

יבגני סובה:  אני רק אומר דבר אחד: אם אתה החלטת לבטל תחרות בזמני מלחמה, תגיד את זה, אין בעיה

יבגני סובה:  אם החלטת לבטל את הנושא של תחרות בזמן מלחמה, תגיד את זה

דוד אמסלם: לא

דוד אמסלם:  להאט, לאט, יש הבדל

יבגני סובה: דודי, תן לי להשלים, תן לי להשלים

יבגני סובה:  כי אתה, תראה, אנחנו מכירים גם את אופן הדיבור

יבגני סובה:  אתה מזלזל פה באנשים שעוסקים יום יום בדברים שאף אחד לא ביטל את זה עדיין

דוד אמסלם: למה לדבר ככה? אני נמצא באירוע חצי שנה, אתה אומר לי?     

יבגני סובה: אופן הדיבור, כשאתה פונה לאנשים שעוסקים בנושא של תחרות, אז עכשיו אני, אני יכול לדרוש מהם תשובות כמוך

יבגני סובה:  אנחנו, חברי ועדת הכלכלה, צריכים לדרוש מהם תשובות

יבגני סובה:  אבל זה התפקיד שלהם

יבגני סובה:  לבוא ולדבר

יבגני סובה:  עכשיו אני הבנתי שאין תשובה מרשות התחרות בנושא הזה

יבגני סובה:  אתה שאלת, אדוני יושב הראש, שאלה לגיטימית

יבגני סובה:       דבר נוסף, לגבי התחרות

יבגני סובה:  אתה צריך לקחת בחשבון, אתה לא יכול לבוא להגיד הג'נטלמנים האלה, בוא נשאיר את התחרות בצד

יבגני סובה:  אנחנו נכנסים למשבר כלכלי

יבגני סובה:  התשובה, אתה קיבלת תשובה כמה זה יעלה? לא קיבלת

יבגני סובה:  יכול להיות שזה עשרות מיליונים

יבגני סובה:  אולי אני אתן את זה ישירות לבארי

יבגני סובה:  יכול להיות שהשיקום, שיקום של הדפוס צריך בצורה ישירה ולא בצורה כמו שאתם עושים

דוד אמסלם: יבגני, אני אסביר לך

דוד אמסלם:  הסמכות בחוק להפרטה זה של השרים

דוד אמסלם:  זה הפררוגטיבה שלהם והסמכות

דוד אמסלם:  בגלל זה יש ועדה

יסמין פרידמן: התפקיד של הכנסת זה לפקח על הדברים

יבגני סובה: השר אמסלם, סמכות בחוק

יבגני סובה:  אתה יכול לשנות את החוק, אבל הסמכות היא בחוק

יבגני סובה:  אתה לא יכול סתם לבוא ולהגיד שרק אתה צודק, זה לא עובד ככה

דוד אמסלם: אבל אני מסביר לך, אני אגיד לך איך זה מתבצע

דוד ביטן: יבגני, למה פתחת לי עכשיו דיון?     

יבגני סובה: אתה יזמת את הדיון הזה

יבגני סובה:  אתה אמרת שיזמת דיון

יבגני סובה:  הייתם צריכים לפתור את זה בלי דיון של ועדת הכלכלה

דוד אמסלם: שנייה, דקה

יבגני סובה: זה הכול

דוד ביטן: אבל זה לא דיון על ההפרטה

דוד אמסלם: יש ועדת שרים לענייני הפרטה

דוד ביטן: זה דיון על המצב של בארי ומה ההשלכות שלה

דוד אמסלם: רק שנייה

דוד אמסלם:  יש ועדת שרים לענייני הפרטה שוועדת השרים קובעת אם מפריטים, כן או לא

דוד ביטן: כשאני ארצה לעשות דיון על הפרטה אני אעשה

דוד אמסלם: רק שנייה

דוד אמסלם:  וכמה ומה לוחות הזמנים

דוד אמסלם:  ובוודאי ובוודאי, הוועדה סוברנית להתכנס וגם לעת, אם לא מבינים את זה בשכל, אז נביא את זה לוועדה

דוד אמסלם:  זה מה שאמרתי

יבגני סובה: בסדר

דוד ביטן: קריב, אתה בסוף הסבב של הח"כים

גלעד קריב: מצוין

גלעד קריב:  ייתן זמן לשר קרעי להכין - - -     

דוד ביטן: הלאה

דוד ביטן:  אתה לא רוצה להגיד משהו? קדימה

אליהו ברוכי: סליחה

אליהו ברוכי:  בוודאי שאני חושב שתפקידנו כחברי כנסת לחזק מאוד את חבל התקומה הזה

אליהו ברוכי:  וכמובן שלא על חשבון העובדים

אליהו ברוכי:  ומה שאני מצפה מהממונה על התחרות זה לא להגיד כן או לא, אלא איך כן

אליהו ברוכי:  איך כן מכניסים את בארי למשחק הזה

דוד ביטן: אוקיי

דוד ביטן:  הלאה

אליהו (אלי) רביבו: רק נקודה אחת

אליהו (אלי) רביבו:  ככל וההפרטה תתעכב, רק שזה לא יהיה על חשבון תנאי העסקת העובדים

אליהו (אלי) רביבו:  זה מאוד חשוב

דוד ביטן: כן, ברור

דוד ביטן:  אבל אתם יודעים, אמרתי את זה בהתחלה שאנחנו צריכים לדון בהשלכות של דחייה ומה המשמעויות שלה

דוד ביטן:  לבוא ולהגיד אנחנו מסכימים לדחייה, אבל לא לפגוע בעובדים, זה לא הסיסמה היחידה פה

דוד ביטן:  אתם צריכים להבין, לכל דבר יש השפעה והשלכות

אליהו (אלי) רביבו: חייבים לעזור לדפוס בארי

דוד ביטן: תכף אני אגיד את דעתי בסוף

אליהו (אלי) רביבו: חייבים לעזור לדפוס בארי

אליהו (אלי) רביבו:  אבל זה לא יכול לבוא על חשבון

דוד ביטן: ברור, אחרת לא הייתי מביא את זה לדיון

אליהו (אלי) רביבו: זה לא יכול, אז יש נקודות איזון

אליהו (אלי) רביבו:  חייבים למצוא את נקודות האיזון הזאת

דוד ביטן: כן, הלאה

יסמין פרידמן: כלום

יסמין פרידמן:  אני באמת רק רציתי לומר שנראה לי שצריך לתזכר פה שחלק מהעבודה של חברי הכנסת זה גם לפקח על הממשלה, על השרים, דרך הוועדות

יסמין פרידמן:  לפעמים שוכחים את זה בכנסת הזאת

דוד ביטן: אני בחיים לא שכחתי את זה

יסמין פרידמן: אני יודעת

דוד ביטן: קריב, בקיצור

גלעד קריב: בקיצור רב

גלעד קריב:  אני חושב שאני גם מצטרף לדעת רוב החברים ששמעתי אותם

גלעד קריב:  אני רק אזכיר שכשאנחנו מדברים על דפוס בארי, אנחנו בוודאי מדברים על קיבוץ בארי, אבל לא רק על קיבוץ בארי

גלעד קריב:  רוב העובדים בקיבוץ בארי מגיעים מחוץ לקיבוץ, מכל היישובים בעוטף עזה

גלעד קריב:  ואני לא רואה מצב, לא רואה מצב שחבל הארץ המופלא והחשוב והאסטרטגי והיקר הזה משקם את עצמו מבלי שנותנים לדפוס בארי, שהוא אחד מהמפעלים החשובים באזור, אופק

גלעד קריב:  אופק של שגשוג

גלעד קריב:  ולכן אני בהחלט תומך לייצר את המצב שיוצרים, אני פונה פה לרשות החברות, שמייצרים פה את המצב שמאפשר לדפוס בארי להתארגן על המכרז

גלעד קריב:  ברור, אני חושב שגם כאן אין ויכוח, שבאותה נשימה אי אפשר לצפות מהעובדים של הדואר וגם מן הדואר, כחברה, כתאגיד, בעצם לשאת או לעבור עוד מסכת של קיצוצים

גלעד קריב:       אני מזכיר, אדוני יושב הראש, ובזה אני מסיים, שמתווה הסיוע לתאגידים לא כולל את הדואר

גלעד קריב:  פעמיים: ראשית, מכיוון שהמחזור של הדואר הוא מעל 400 מיליון ש"ח

דוד ביטן: מתווה הפיצוי אתה אומר

גלעד קריב: אני אומר, אנחנו נמצאים במצב אבסורדי

דוד ביטן: אבל זה האוצר מממן

גלעד קריב: לא, אבל זה, תראו, אנחנו נמצאים במצב אבסורדי

גלעד קריב:  מבקשים מהדואר להתנהל כאילו הוא עסק שהוא לא חברה ממשלתית מבחינת - - -     

דוד ביטן: אבל האוצר מממן את ההפרשים

דוד ביטן:  הם לא צריכים מתווה פיצוי

גלעד קריב: אבל זה לא, רגע

שלום דנינו: מה שהוא מתכוון יש מטלות והגבלות

דוד ביטן: הבנתי

גלעד קריב: מה שאני אומר, שאם הדואר היה חברה פרטית, אחרי ההפרטה, אז הוא היה מקבל סיוע

גלעד קריב:  כי בסוף יצטרכו לעזור גם לעסקים הגדולים

גלעד קריב:  והדואר מושבת, אין הכנסות

גלעד קריב:  אנחנו כולנו מבינים שאנשים עכשיו לא מביאים חבילות מחו"ל

גלעד קריב:  אז ברור שאם הם לא במתווה הסיוע המדינה צריכה למצוא נתיב אחר

גלעד קריב:  לא העובדים ולא הדואר צריכים לשאת בזה

דוד אמסלם: אני נשען על אילן גבוה בעניין הזה, זה לא רק הדואר

דוד אמסלם:  אני מתכוון כל החברות הממשלתיות, דרך אגב, הן צריכות לקבל את הסיוע, בגלל שבסופו של דבר, אני מדבר על החברות העסקיות

דוד אמסלם:  אבל עד היום לא דאגו לזה

דוד ביטן: רק להדגיש דבר אחד

דוד ביטן:  מבחינת הדואר, אם יש להם חוסרים תקציביים אז המדינה מממנת את זה עד לסיום תהליך ההפרטה

דוד ביטן:  זאת אומרת, בגדול הם לא צריכים את מתווה הפיצוי

גלעד קריב: אין בעיה

גלעד קריב:  אז שהאוצר יודיע

דוד ביטן: רגע, אבל זה ברור, זה בבסיס

דוד ביטן:  העובדים, רגע

דוד ביטן:  העובדים, רוצים להגיד משהו? אני רוצה רגע, לצורך העניין, יש לכם מה להגיד, העובדים?      

שמעון פרס: שמעון פרג'ון, יושב ראש ארגון העובדים

שמעון פרס:  טוב, קודם כל, כמו כולם, גם אני מצטרף בצער הכאב שחווה קיבוץ בארי, חוותה מדינת ישראל בכלל

שמעון פרס:  גם בקרב עובדי הדואר ישנם נרצחים, גם במסיבה עצמה וגם שנלחמים

שמעון פרס:  גם בעת הזו, עובדי הדואר במילואים, עשרות רבות אם לא מאות

שמעון פרס:  כולנו משפחה אחת, עם ישראל משפחה אחת וכולנו חווים את אותו כאב

שמעון פרס:  לנהל דיון עסקי בתקופה כזו רגישה, קצת בעייתי בעת הזו

דוד ביטן: לא, זה לא דיון עסקי פה

שמעון פרס: קצת בעייתי

שמעון פרס:  זה הופך להיות דיון עסקי, אדוני יושב בראש

דוד אמסלם: בקשה של דפוס בארי, במקרה או שלא במקרה, הם חלק מהעוטף

דוד אמסלם:  והם הושפעו ממה שקרה, אז זה לא דיון עסקי, זה דיון ערכי מאוד

דוד אמסלם:  יש לזה השלכות עסקיות

שמעון פרס: אני מקבל את ההגדרה, לנהל דיון ערכי בעת כזו

דוד ביטן: יש לזה השלכות עסקיות, כן

שמעון פרס: יש לזה השלכות עסקיות מאוד מאוד קשות

שמעון פרס:  אבל בכל זאת אני אגיד כמה דברים, כי שמעתי גם את הלך הרוח של שני השרים בעניין ואני רוצה להגיד כמה דברים

שמעון פרס:  אחד, לך אדוני השר, רשות החברות, אני איתך, בוא נחזיר את כל המהלך של ההפרטה אחורה, נחזיר אותנו להיות משרד ממשלתי

שמעון פרס:  נשים טבלת אקסל, כמה עולה השירות, ממטולה ועד אילת

שמעון פרס:  נחזור להיות חברה, נחזור להיות משרד ממשלתי שכל התפקיד שלו לתת שירות לאזרחי מדינת ישראל

שמעון פרס:  אני איתך, אדוני השר, מחר בבוקר

שמעון פרס:       ההפרטה נכפתה על ידי מדינת ישראל ולא על ידי העובדים

שמעון פרס:  בתהליך הזה שחווינו ב-15 השנים האחרונות, כל פעם בנגיסה כזו או אחרת, כל פעם בסיטואציה כזו או אחרת, הגענו למצב שעובדי הדואר היום ברגע זה עם ערפל מאוד מאוד קשה ליום המחר

שמעון פרס:  מסיבה פשוטה, יושבת כאן הנהלת החברה ונאמר לי על ידה באופן ברור, תוך תקופה מסוימת אנחנו חוזרים למצב שאין להם כסף למשכורות

שמעון פרס:  זה המצב, חשוב שנבין אותו

שמעון פרס:  4,000 ומשהו משפחות הדואר, פלוס 3,000 גמלאי הדואר, מחר בבוקר אין כסף למשכורות

שמעון פרס:  אז האמירה שהאוצר צריך לממן, אני מכיר אותה הרבה מאוד שנים

שמעון פרס:  היא אמירה מאוד יפה ואני חלילה לא מזלזל בה

שמעון פרס:  אבל כל פעם מחדש בשם האמירה הזאת מצאנו את עצמנו בסיטואציה ששוב אנחנו נפגעים

דוד ביטן: בקיצור, העובדים בעצם אומרים מצד אחד אנחנו לא בעד דחייה, כי יש בעיה של משכורות

דוד ביטן:  ומצד שני, אם רוצים לבטל את ההפרטה אין לכם בעיה עם זה

דוד ביטן:  אתה בעצם, אני מקצר את הסיפור שלך

שמעון פרס: אז אני אגיד את זה במשפט

דוד ביטן: מצד שלישי אתה אומר שהאוצר יממן כל תוצאה של דחייה במקרה הזה

דוד ביטן:  שזה נראה לי דבר ברור

שמעון פרס: לא, אני רוצה לבקש, לא להגיד

דוד ביטן: מה שאמרתם, האוצר, אין לכם שום כוונה לממן, זו אמרה שאין לה שום בסיס

דוד ביטן:  כיוון שמה תעשו? תסגרו את הדואר? זה לא דבר, עם כל הכבוד, שיכול להיות

שמעון פרס: אדוני יושב הראש, אני רוצה לבקש משהו אחד

דוד ביטן: אז לכן האמרה הזאת אין לה שום מקום, לשום דבר

דוד ביטן:  היא לא מציאותית גם

דוד ביטן:  היא לא מעשית

שמעון פרס: אדוני יושב הראש, סליחה רגע

דוד ביטן: טוב, אני רוצה לתת למנכ"ל שלך רגע

שמעון פרס: אבל מילה אחת ובזה אני מסיים, אדוני יושב הראש

שמעון פרס:  כי הסברת אותי הכי טוב, אני אגיד את זה רק בדבר אחד

שמעון פרס:  אני מבקש מכל המכובדים שאם מקבלים את ההחלטה לדחות, שהתנאי לכך יהיה מימון של הכסף של האוצר

דוד ביטן: זה ברור, אין על זה ויכוח

דוד אמסלם: מה השאלה?     

שמעון פרס: לא, זו לא שאלה

דוד אמסלם: לא חשבנו שתצאו לחל"ת

דוד ביטן: מה נראה לך?     

שמעון פרס: תתפלא, חושבים

דוד ביטן: שאנחנו נקבל את מה שהאוצר אמר כרגע? אבל חכה רגע, עוד לא דחינו שום דבר

דוד ביטן:       מנכ"ל הדואר, בבקשה

דוד לוי: דוד לרון, מנכ"ל הדואר

דוד לוי:  דבר ראשון, מיד עם תחילת המלחמה, הדואר ועובדיו, כבוד יושב הראש, מיד עם תחילת המלחמה הדואר ועובדיו נערך להמשיך לתת שירות ורציפות בכל רחבי מדינת ישראל

דוד לוי:  גם בימים אלה, גם בשבוע הראשון למלחמה, עובדי הדואר נותנים שירות בקריית שמונה, בשדרות, באופקים, בנהריה

דוד לוי:  כולל, אגב, שגם מטולה, שהוזכרה פה, תושבי מטולה מפונים במלון בטבריה, מספר מלונות

דוד לוי:  תיאום של הדואר, של עובדי הדואר, עם מועצת מטולה, עם ראש מועצת מטולה, דוד אזולאי, תואם פתרון למלון

דוד לוי:  דואר ישראל מגיע, גם ליישובים אחרים, לעשות יישובים, לבתי המלון שהם פונו אליהם

דוד לוי:  כולל, אגב, גם במקרה לתושבי בארי, שנמצאים במלון בים המלח

דוד לוי:  וכך אנחנו עושים מתחילת הלחימה

דוד לוי:       אנחנו מזדהים עם דפוס בארי, שהוא לקוח מספר אחד של דואר ישראל והוא חשוב לנו

דוד לוי:  ומהימים הראשונים של הלחימה פנינו לבן, לצוות שלו, כדי להציע וגם לתת כל עזרה אפשרית

דוד לוי:  ואני באמת, גם תושב פריפריה, ילדיי נמצאים בדרום, בצדדים שונים של הגבול

דוד לוי:  ואני חושב שאתם עושים עבודת קודש וזו זכות לתת לכם שירות גם בימים האלה

דוד לוי:  אנחנו מאוד בעד שתקבלו את מקסימום הסיוע

דוד לוי:       אני רוצה לשקף את המצב של דואר ישראל, כי תפקידי לדאוג לדואר ישראל

דוד לוי:  במהלך השנה האחרונה דואר ישראל יישם תוכנית הבראה באופן מאוד מוצלח

דוד לוי:  עבר מהפסדים של שנים לרווח

דוד לוי:  אך כדי שזה יקרה, בין השאר, העובדים כבר שילמו את המחיר, הוא מחיר מאוד כבד

דוד לוי:  מעל 1,000 עובדים שכבר נמצאים בבית

דוד לוי:  הם את המחיר שילמו, מתוך הבנה שיש תוחלת למהלך, של עתיד לדואר

דוד לוי:  העתיד של הדואר חשוב לא רק לעובדי הדואר

דוד לוי:  וציין פה שמעון, יו"ר נציגות העובדים, 4,000 עובדים

דוד ביטן: רגע, כמה ירדתם במספר?     

דוד לוי: מיד אני אציין את המספרים

דוד לוי:  אני אשים את המספרים, בהחלט

דוד ביטן: ומה קורה עם השירות? דיברתם מבחינת שירות?     

דוד לוי: שנייה

דוד לוי:  אז יש 4,000 עובדים

דוד לוי:  יש 3,000 גמלאים

דוד לוי:  יש עוד אלפי משפחות בישראל שמתפרנסות כספקי שירותים שונים לדואר ישראל

דוד לוי:  גם הן מתפרנסות מהדואר

דוד לוי:  והענף בנוי על השירות שהדואר נותן

דוד לוי:  אני לא נכנס לוויכוחי השירות, משום שהשירות, יש לנו אינדיקציות

דוד לוי:  הדבר הזה נדון במקומות אחרים

דוד לוי:  שיפרנו את השירות עם קיצוץ של 1,000 עובדים

דוד לוי:  וגם בימים האלה, אפרופו אותה דוגמה של מטולה

דוד לוי:  לא בגלל שום דרישה רגולטורית, אלא בגלל רצון לתת שירות, דואר ישראל מפעיל שירות של רכבים ניידים מגיעים לבתי המלון

דוד לוי:  לא בגלל שום דרישה רגולטורית, אלא מתוך מודעות שירות

דוד לוי:  עושים עוד הרבה מאוד פעולות

דוד לוי:  מגיעים לחיילים, לריכוזים שלהם

דוד אמסלם: דרך אגב, זו החובה שלכם ברישיון

דוד אמסלם:  מה זאת אומרת?      

דוד לוי: לא, לא, יש הגדרות ברישיון

דוד לוי:  לא נכנס לדיון, אבל אני מבקש להשלים את דבריי

דוד אמסלם: אבל זה החובה שלכם ברישיון

דוד אמסלם:  אתם לא עושים טובה

דוד לוי: שניה

דוד לוי:  לא, לא, אנחנו עושים הרבה מעבר לדרישות ברגולציה ובלב שלם, כי ברור שזו המשימה כרגע

דוד לוי:  אז לא הזווית היחידה היא כלכלית, ממש לא

דוד לוי:       הדואר כרגע חברה עם פדיון, הכנסות חודשיות של כ-140 מיליון שקלים, שזה מה שמאפשר לנו להחזיק את הראש מעל המים

דוד לוי:  בימים האלה אנחנו בירידה של כ-30% בהכנסות

דוד ביטן: עכשיו, בגלל המלחמה

דוד לוי: בגלל המלחמה

דוד לוי:  ברור לכל מי שמכיר פה את הדואר שנים, דואר ישראל, אחרי שהורדנו כמות עובדים על פי הסכמים, לא יכולים מחר לשלוח עוד 1,000 עובדים הביתה

דוד לוי:  סיכמנו דברים, העובדים שנמצאים צריכים את פרנסתם

דוד לוי:  וכשיורדות ההכנסות ב-30% מה שעושות חברות זה התייעלות וצמצום כוח אדם

דוד לוי:  אנחנו מוגבלים בעניין ולכן אנחנו כרגע עברנו מתזרים חיובי לתזרים שלילי

דוד לוי:  הדואר מפסיד כרגע, כל יום

דוד ביטן: והאוצר מכסה לכם את ההפרשים?     

דוד לוי: עכשיו ככה: יש לנו מסגרות אשראי מהבנקים

דוד ביטן: בסדר, אבל למה אי אפשר לענות לשאלות? רבותיי, זה לא הרצאה

דוד ביטן:  האוצר, עכשיו נכנסתם לתזרים שלילי

דוד ביטן:  האוצר מממן לך?     

דוד לוי: נכון לרגע אנחנו יודעים לשרוד במהלך החודשיים שלושה הקרובים

דוד ביטן: אבל אתה שומע - - - לא, לא, תסלח לי

דוד ביטן:  המנכ"ל

דוד לוי: התשובה היא לא

דוד ביטן: שומע מרשות החברות שעד יוני לא יסתיים התהליך, גם אם ירצו

דוד לוי: התשובה היא שדואר ישראל נסמך על המערכת הבנקאית ועל הסדרים שנעשו לפני שנה וחצי עם האוצר

דוד ביטן: אתה לוקח הלוואות

דוד לוי: וההסדרים האלה מאפשרים לנו עוד חודשיים שלושה לחיות ולשלם משכורות ולשלם לספקים, לא מעבר לזה

דוד לוי:       מה שאני רוצה לסיים, באמירה אחת

דוד לוי:  נכון לרגע, כל דחייה, מבחינת הדואר, כל דחייה משמעותה פעם אחת אין כסף בעוד חודשיים שלושה, בהינתן שהמצב לא יחריף

דוד לוי:  והדבר השני, המשקיעים הטובים שכרגע נמצאים בתהליך, אין אף אחד פה שיכול להבטיח שבעוד שלושה חודשים הם יהיו, במצב השוק, במצב הריביות הנוכחי

דוד לוי:  הדואר עלול להישאר בלי משקיעים ואולי חלילה גם בארי בסוף לא יהיו שם להתחרות

דוד ביטן: רבותיי, כרגע עוד אין שום משקיע, כי אתה רק בתהליך של המכרז

דוד ביטן:  אתה לא יודע מה יהיו התוצאות הסופיות שלו

דוד ביטן:  אבל רגע

קריאה: יש פונים שהגישו הצעות

דוד ביטן: רגע, רגע, לאט לאט

דוד ביטן:  יש לי עוד שתי שאלות ואני אעבור לסיכום

דוד ביטן:  אני, רשות התחרות, מה התהליך מבחינתכם? נגיד החלטתם, לצורך העניין, שדפוס בארי לא יכול להשתתף

דוד ביטן:  בסדר? יש לו זכויות ללכת לבתי משפט ולנהל את ההליך מולכם

דוד ביטן:  נכון<      

מיכל כהן: הוא לא צריך ללכת לבתי משפט

מיכל כהן:  אנחנו לא מחליטים, אנחנו רק ממליצים

מיכל כהן:  רשות החברות צריכה להחליט

דוד ביטן: לא, רגע, סליחה רגע

דוד ביטן:  המלצתם

דוד ביטן:  רשות החברות החליטה שהם לא יכולים להגיש

דוד ביטן:  יש להם תהליך של ערעור על ההחלטות האלה? שיכול לעכב את המכרז ממילא?      

מיכל כהן: זה רשות החברות, לא שלנו

מיכל רוזין: העמדה של רשות התחרות מובעת בפני הוועדה למכירת מניות המדינה, שאני יושבת הראש שלה

מיכל רוזין:  ואז הוועדה למכירת מניות המדינה - - -     

דוד ביטן: אבל יש להם, יש תהליך של ערעור על ההחלטות האלה? שזה יכול לקחת גם מספר חודשים

דוד ביטן:  נכון?     

מיכל רוזין: יש הליך של ערעור מנהלי, בג"ץ או ערכאות משפטיות כאלה ואחרות

דוד ביטן: בסדר

דוד ביטן:  עכשיו אני רוצה לדעת מהאוצר, מה העלות התקציבי? את שומעת שהם כבר מפסידים

דוד ביטן:  אני מבין שעד סוף התהליך של המכרז אתם מממנים בכל מקרה את ההפרשים

דוד ביטן:  אם אתם מצפים שהם יוכלו לעשות את ההלוואות מהבנקים ואז הקונה יצטרך לשלם את ההלוואות האלה, אני לא יודע מה, מה המכרז אומר, כן? אבל מה העלות התקציבית של הדחייה הזאת? נגיד דחינו בשלושה חודשים, ארבעה חודשים

דוד ביטן:  מה העלות התקציבית של זה? לפי מצב הדואר נכון להיום

דוד ביטן:  בסדר? תגידי לנו, אם יש לך תשובה, כן

דוד ביטן:  אם אין לך, אז תתני לנו את זה אחר כך

דוד ביטן:  יש עלות תקציבית

דוד ביטן:  נכון?     

נעם דן: אני אגיד, כמו שאמרתי, המצב כרגע, הוראה חד משמעית, המנכ"ל ציין את זה

נעם דן:  אנחנו, שר התקשורת דיבר על זה, לדעתי הציג את זה בצורה לא נכונה

נעם דן:  אבל עמדנו על זה שיאפשרו לחברה לשעבד עוד נכסים, בלי תנאים מוקדמים, כדי שהם יוכלו להגדיל מסגרות מהבנקים

דוד ביטן: אבל השר חתם לכם על מה שרציתם, לא?     

התקשורת שלמה קרעי: חתמתי על הכול

התקשורת שלמה קרעי:  הם רוצים לשעבד את כל הדואר

נעם דן: וזה צעד משמעותי שיאפשר להם, להערכתו, להישאר עם הראש מעל המים

דוד ביטן: זאת אומרת, שום דבר לא על חשבונכם

נעם דן: זה לא על חשבוננו, זה על חשבון משלמי המיסים, זה על חשבון הציבור

נעם דן:  שום דבר פה הוא לא על חשבוננו

ששון גואטה: למה אי אפשר לקבל מספרים?      

דוד אמסלם: אני רוצה להבהיר

דוד ביטן: אתה לא מבין מה הם אומרים? שמה שלא יהיה, זה לא הם

דוד אמסלם: שנייה, דקה, אני אבהיר לכם את העניין

דוד אמסלם:  כשר התקשורת שהייתי

דוד אמסלם:  שנייה

דוד אמסלם:  הדואר זה שירות הפסדי

דוד אמסלם:  הוא הפסדי מכתבים והוא רווחי בחבילות

דוד אמסלם:  האמת היא שהעקומה היא כזאת: שככל שעובר הזמן, המכתבים יורדים והחבילות עולות

דוד אמסלם:  אתם מבינים את זה לבד

דוד אמסלם:  עכשיו, הוא ברישיון, יש לו רישיון אוניברסלי

דוד אמסלם:  הוא חייב, זה לא שהוא עושה טובה

דוד אמסלם:  על פי חוק הוא חייב בעצם לפזר דואר בכל מדינת ישראל, מהמושב זרעית ועד לא משנה איפה

דוד אמסלם:  לדואר גם יש נכסים

דוד אמסלם:  כרגע הוא מממן את הסיפור, דרך אגב, אם הוא רווחי או לא רווחי, זו שאלה מה הוא מימש נכסים

דוד אמסלם:  הרי סיפרנו והגדרנו שהשירות הוא הפסדי

דוד אמסלם:  אז ממילא, אם אתה רווחי, מכרת איזה בניין, אז אתה רווחי, בספרים

דוד אמסלם:  זה לא רווח תפעולי

דוד אמסלם:  זה רווח מהכנסה, מרווחי הון

מישאל וקנין: זה לא נכון

מישאל וקנין:  זה פשוט לא נכון

דוד אמסלם: מה לא נכון? אז תתקן אותי, אני אשמח מאוד לשמוע

מישאל וקנין: אז מתחילת השנה, בתשעת החודשים הראשונים

דוד אמסלם: לפחות כשאני הייתי זה היה המצב

מישאל וקנין: קודם כל, נעים מאוד להכיר אותך

דוד אמסלם: נעים מאוד

דוד אמסלם:  פעם ראשונה שאני רואה אותך

מישאל וקנין: נכון

מישאל וקנין:  אז קודם כל, מה שאמרת, סליחה, איננו נכון מההתחלה ועד הסוף, ואני אסביר

מישאל וקנין:  בתשעת החודשים הראשונים של השנה, חברת דואר ישראל, אנחנו, הדוחות לרבעון השלישי יפורסמו בתקופה הקרובה

מישאל וקנין:  אבל בסך הכול, מתחילת השנה, החברה נמצאת במצב שהפעילות שלה, סך הפעילות התפעולית היא רווחית

מישאל וקנין:  אחרי פעולה מאוד מאוד אגרסיבית של צמצום הוצאות וצמצום בכמות כוח האדם, ומצד שני שיפור בהמון פרמטרים של הכנסות

מישאל וקנין:  ועל כל הקונצרט הזה אחראי בן אדם שקוראים לו דוד לרון

דוד ביטן: ועכשיו במלחמה?     

דוד אמסלם: אז למה אתם רוצים להפריט את הדואר?     

ששון גואטה: לא הבנתי איך 1,000 עובדים הולכים והשירות השתפר?     

מישאל וקנין: סליחה אדוני, אני מבקש

דוד אמסלם: אז למה אתם רוצים להפריט את הדואר? למה המדינה, אם יש לנו שם תרנגולת מטילה זהב, אז בואו נשאיר אותה

מישאל וקנין: לא, לא

מישאל וקנין:  זה לא תרנגולת שמטילה זהב

מישאל וקנין:  זו תרנגולת שצריך להאכיל אותה

דוד אמסלם: למה? אתה אומר שאתם רווחיים

מישאל וקנין: אני אסביר לאדוני

מישאל וקנין:  חברת הדואר הרבה שנים הזניחה את ההשקעות בציוד, במכונות

מישאל וקנין:  מרכז המיון שלנו הוא פרימיטיבי, יחסית למרכזי מיון של חברות דואר בעולם

מישאל וקנין:  החברה זקוקה להזרמות של בעלים כדי שהיא תוכל לממש את תוכנית ההשקעות, שהיא תוכל להתחרות

מישאל וקנין:  אתה דיברת על זה שאנחנו רווחיים בחבילות? אנחנו, אם לא נעשה את תוכנית ההשקעות שלנו כדי להפוך את מרכז המיון שלנו למודרני ואוטומטי, הלקוחות יעזבו אותנו

מישאל וקנין:  אגב, הם יעזבו אותנו לבר הפצה, שנשלט על ידי בארי

דוד אמסלם: אבל לפני חמש שנים הדואר עשה השקעה של למעלה מ-100 מיליון דולר

מישאל וקנין: לא, לא, לא, זה לא המספרים

מישאל וקנין:  סליחה, זה לא המספרים

מישאל וקנין:  זה לא נכון

דוד אמסלם: כשאני נכנסתי הדואר היה בכל מיני סניפים, אתה יודע, בארץ, מרוכז

דוד אמסלם:  ישב בירושלים

דוד אמסלם:  הנהלת הדואר דאז עשתה מהלך מהפכני

דוד אמסלם:  העבירה את הכול, בנתה מרכז לוגיסטי עצום, כן? במודיעין

דוד אמסלם:  הביאה מכשור מתקדם במודיעין, צמצמה אז כוח אדם, מאוד גדול

דוד אמסלם:  דרך אגב, עשתה מהלכים מדהימים

דוד אמסלם:  עכשיו, אם לשיטתך זו רק השאלה כרגע של ההשקעה והתפעול הוא רווחי, אז למה לא תיקחו הלוואות להשקעה, כמו שעושות כל מיני חברות

דוד אמסלם:  הרי אתה אומר שאתה רווחי

מישאל וקנין: תן, תן לי רגע

דוד אמסלם: אני טוען שהדואר לא רווחי

מישאל וקנין: אם תיתן לי להשלים

דוד ביטן: לא, לא, אני לא נותן לך להשלים

מישאל וקנין: רגע, יושב הראש, משפט אחד

מישאל וקנין:  לתת לך מידע

דוד ביטן: לא, לא, לא

דוד ביטן:  רק רגע, עם כל הכבוד לשרים ולדואר וזה

דוד ביטן:  זה תעשו ועדת שרים להפרטה

דוד ביטן:  אתם רוצים, תפריטו, אתם לא רוצים, אל תפריטו

דוד ביטן:  אני רוצה לסכם את העניין

דוד ביטן:  בן, אני לא שמעתי ממך תשובה לשאלה ששאלתי אותך

דוד ביטן:  האם יש לכם כוונה ללכת עם הדבר הזה, עם ההצעה הזאת עד הסוף? האם יש לכם שותפים אסטרטגיים שאתם כבר יודעים שאם ילכו אתכם, רגע, אני רוצה לדעת

דוד ביטן:  אני לא רוצה סתם לשכנע את המערכת ואנחנו רק רשאים להמליץ, אבל אנחנו לא קובעים

דוד ביטן:  אבל אני אומר דבר מאוד פשוט, אנחנו לא נלך איתך למהלך שאני יודע שאין לו סוף

דוד ביטן:  אני את זה לא שמעתי ממך תשובה

מירב בן ארי: אני אגיד שראשית, היה דיון מאוד מאוד לא נוח לי, לאורך כל הדיון

מירב בן ארי:  להיות במרכז העניינים בעת הזו, זה פשוט מעורר תחושות לא נעימות בכל הגוף

מירב בן ארי:  אבל אין מה לעשות, זה המצב

דוד ביטן: אבל אתה יודע, ברגע שהגשת את הבקשה

מירב בן ארי: לא מדובר בבן

מירב בן ארי:  מדובר בדפוס בארי ובחברי בארי, זה הדבר השני

מירב בן ארי:  והדבר השלישי, ב-6 באוקטובר קיבלתי 10 פניות שונות של גופים שונים שרצו להצטרף אלינו

מירב בן ארי:  לדבר איתנו, לחבור אלינו

מירב בן ארי:  לא סיכמנו שום דבר

מירב בן ארי:  אני מניח שאחרי ה-7 באוקטובר יהיו 100 גופים שירצו לחבור אלינו ולהצטרף אלינו ולממן אותנו וללכת איתנו

מירב בן ארי:  להגיד לך היום שאני יודע בדיוק מה תהיה ההצעה שלנו, מה יהיה המתווה? אני לא יודע

דוד ביטן: לא, אם יש לך כוונה להמשיך עם התהליך

מירב בן ארי: אני רק מבקש, תשאירו לנו את ההזדמנות לנסות ולייצר חזון בנגב

מירב בן ארי:  זה מה שאני מבקש, לא יותר מזה

דוד ביטן: רגע, בן

דוד ביטן:  אתה שומע שיש לזה השלכות רציניות

דוד ביטן:  זה לא רק לאפשר

דוד ביטן:  אני צריך לדעת שאתה מתכוון להמשיך עם זה

דוד ביטן:  אתה מבין למה אני מתכוון?     

מירב בן ארי: אני מתכוון להמשיך

דוד ביטן: אם יש השלכות, אני רוצה לדעת

דוד ביטן:  אני לא רוצה סתם, גם המערכת יש לה אחריות מסוימת, לשרים

התקשורת שלמה קרעי: הוא אמר לך שכן, יושב הראש, הוא אמר שכן

דוד ביטן: הבנתי, בסדר

התקשורת שלמה קרעי: אני רק רוצה לומר משפט

דוד ביטן: אתה יודע, גם לי יש זכות להגיד משהו

דוד ביטן:  רגע, רגע

דוד ביטן:  סליחה רגע

התקשורת שלמה קרעי: רגע, יש לי משפט לגבי זה

התקשורת שלמה קרעי:  בהסכם המימון, סמנכ"ל הדואר אומר לי, סמנכ"ל הדואר אצלי במשרד, שבהסכם המימון יש רשת ביטחון ואופציה של 180 מיליון שקלים שהחברה מול המדינה

התקשורת שלמה קרעי:  ויש גם יתרת הלוואה שהדואר צריך לקבל מהמדינה לפי ההסכם, בסכום של 89 מיליון שקלים

נעם דן: רוצים לסגור על זה? כי את זה כבר אנחנו הזרמנו

נעם דן:  תוכנית הבראה של 1

נעם דן: 8 מיליארד שקלים, יו"ר הוועדה

דוד ביטן: תראו, אנחנו בדואר, אני כמה שנים? עוד מעט 10 שנים חבר כנסת? וכל הזמן יש דיונים על הדואר

דוד ביטן:  מכל הדיונים האלה בינתיים עדיין לא יצא מה שרצינו שייצא

דוד ביטן:  בסדר? אז עזבו, בואו לא ניכנס לביקורת פה, כי זה לא מטרת הישיבה

דוד ביטן:  בסדר? יכול להיות שנעשה ישיבה על ההפרטה של הדואר, אין בעיה

דוד ביטן:  ועל תוכנית ההשקעות שלה ומה התוצאות

דוד ביטן:  זו לא הישיבה שעשינו היום, כי זה לא קשור למלחמה

דוד ביטן:  אנחנו עושים ישיבות רק שיש קשר למלחמה, כל הישיבות שלנו בתקופה הזאת

דוד ביטן:       אני רוצה ככה, זה הסיכום שלי

דוד ביטן:  הח"כים, אני מקווה שתתמכו בזה

דוד ביטן:  אני מבין שהבעיה המרכזית כרגע זה רשות התחרות

דוד ביטן:  אני מבקש תוך 30 יום רשות התחרות תיתן המלצה לעניין של השתתפות של דפוס בארי, מבחינת ניגודי אינטרסים ודברים מן הסוג הזה

אליהו דלל: דוד, זה הרבה זמן

שלום דנינו: אתם צריכים 30 יום?     

אליהו דלל: זה מלא זמן 30 יום

דוד ביטן: למה? 30 יום זה לא הרבה

דוד ביטן:  רבותיי

מיכל כהן: אני רק אומר שאנחנו ערוכים להתקדם

דוד ביטן: אז תתקדמו

מיכל כהן: אנחנו עצרנו לבקשת בארי

אמנון רובינשטיין: נכון

אמנון רובינשטיין:  אני מאשרת

אמנון רובינשטיין:  לנו יש קושי

אמנון רובינשטיין:  מכיוון שאנחנו חושבים שיש כאן סוגיות תחרותיות שנכון לשקול אותן, רגע

אמנון רובינשטיין:  עכשיו, אנחנו חושבים שיש פתרונות שניתן - - -     

דוד ביטן: תכף, אבל לא נתת לי לסיים

דוד ביטן:  רגע, לא נתת לי לסיים

דוד ביטן:  תוך 30 יום רשות התחרות תיתן את ההמלצה שלה

דוד ביטן:  כי אם אתם מחליטים שהם לא יכולים להתמודד, מכל סיבה שהיא, ורשות החברות מקבלת את ההמלצה הזאת, אז אנחנו בעצם לא צריכים דחייה

דוד ביטן:  יש להם זכויות להתגונן והזכויות שלהם קיימות, אף אחד לא פוגע בהם

דוד ביטן:  זה דבר ראשון

דוד ביטן:       במהלך החודש הזה אני מבקש שהאוצר ורשות החברות יישבו עם דפוס בארי, על מנת למצוא פתרונות לסוגיות

דוד ביטן:  גם הסוגיות המשפטיות שקשורות לרשות התחרות וגם בסוגיות של איך אנחנו הולכים לקראתם בהסכמה בעניין הזה

דוד ביטן:  תוך 30 יום אני מבקש ישיבת המשך

דוד ביטן:       תודה רבה, סיימנו את הישיבה